Catur: Magnus Carlsen Kekal Juara!

GM Magnus Carlsen telah berjaya mempertahankan takhtanya sebagai Raja Catur Dunia apabila beliau telah berjaya mengalahkan GM Ian Nepomniachtchi beberapa hari lepas. Perlawanan yang telah berlangsung sejak 26 November bulan lepas, menuju ke penamatnya semalam, selepas 11 perlawanan dimainkan, dengan Magnus menang 7.5-3.5 mata (3 menang 8 seri), membawa pulang wang tunai sebanyak 1.2 juta Euro, manakala Ian pula membawa pulang 800,000 Euro.

Komen dari salah seorang pengulas di chess.com, GM Robert Hess, mengatakan bahawa keputusan tersebut adalah menyedihkan, kerana melihat kembali usaha Nepo untuk mencabar takhta Carlsen di peringkat Kejuaraan Candidate, Nepo kelihatannya seperti jatuh terduduk selepas game ke-6, dengan pelbagai kesilapan yang dilakukan oleh beliau, tidak melambangkan tahap sebenar yang beliau miliki.

“It’s sad; we know what he’s capable of and he didn’t get to show the world in this match” – Robert Hess

Komen dari Raja Catur Dunia sendiri, Magnus Carlsen, adalah seperti berikut – “Amat ketara sekali, bahawa dia tidak mampu, pada satu tahap, menunjukkan (permainan) caturnya yang sebenar, yang jelas sekali menghampakan kerana tiada keterujaan dalam perlawanan (kami), namun saya rasa itu berlaku kadang-kadang. Apabila kita berhadapan dengan situasi yang buruk, semua persediaan dia (Nepo), semua itu tidak semestinya membantu apabila dia sendiri tidak mampu bertahan sewaktu dalam detik (pertarungan) itu sendiri.”

Ringkasan Perlawanan

Pusingan Pertama (Ruy Lopez)

Pada pusingan pertama, Nepo bermula dengan agak cemerlang dengan buah putih, apabila dia berjaya mendapatkan sedikit kelebihan dalam bentuk satu bidak, manakala Carlsen pula mendapat pampasan dalam bentuk aktiviti Bishopnya yang lebih aktif.

Selepas berlakunya pertukaran Queen oleh kedua-dua pemain, Carlsen kemudian menekan posisi Nepo sewaktu di babak middle game, namun Nepo berjaya mencari jalan keluar dengan pergerakan yang tepat, yang menyebabkan posisi permainan menjadi tertutup, dan tanpa apa-apa progress yang mampu dibuat, kedua-dua pemain berpuas hati dengan seri (draw by threefold repetition) selepas 45 pergerakan.

Pusingan Kedua (Catalan Opening)

Dalam pusingan kedua, dengan Magnus memegang buah putih, Magnus memilih Catalan (1. d4 Nf6 2. c4) sebagai pilihan opening yang beliau mainkan. Opening ini merupakan salah satu opening utama yang Magnus telah kaji dengan mendalam, dan telah beliau mainkan di FIDE World Cup 2021. Memberi komen terhadap pusingan kedua ini, GM Fabiano Caruana berkata bahawa sekiranya Nepo terus bermain dalam persediaan Magnus, dia akan menjadi okay buat seketika, namun lambat laun dia akan menghadapi computer dan itu tidak akan jadi sesuatu yang baik buatnya.

If Nepo continues to play into Magnus’ preparation—he will be okay for a while—but soon he’ll be playing into the computer and that surely won’t be good for him. —Fabiano Caruana

Pusingan kedua berlangsung, kali ini dengan Magnus sekali lagi menekan Ian dalam babak opening, dengan Carlsen cuba untuk mengorbankan bidaknya yang kedua untuk potensi menyerang. Namun pada pergerakan ke 19, kedua-dua Knight Nepo telah menyelusup masuk ke dalam posisi Carlsen, membuatkan Carlsen terpaksa berpuas hati dengan pertukaran tidak sekata antara satu Knight dengan satu Rook.

Menurut analisa computer, selepas kesemua buah telah ditukar di petak c1, posisi hitam adalah lebih baik. Namun dilihat dari sudut manusia, posisi hitam dan putih dilihat seakan-akan seimbang, dan Magnus berjaya membuktikan kenapa dia layak bergelar juara selama ini setelah berjaya mempertahankan posisi tersebut dan pergi ke babak Endgame dengan buah yang hampir sama (Rook dan tiga bidak melawan Rook dan dua bidak). Keputusan perlawanan pusingan kedua adalah seri.

Pusingan Ketiga (Ruy Lopez, anti-Marshall variation)

Pusingan ketiga berlangsung dengan agak hambar, mungkin kerana kedua-dua pemain bersedia untuk berehat pada hari esoknya. Hal ini adalah kerana format perlawanan adalah 3 hari perlawanan, dan satu hari rehat. Justeru, perlawanan pusingan ketiga dilihat agak kurang “drama” dengan kedua-dua pemain bermain dengan agak selamat, menghasilkan keputusan seri dari opening Ruy Lopez, anti-Marshall variation, salah satu opening terkenal dalam catur peringkat professional. Memberi komentar beliau selepas perlawanan bernagsung, GM Hikaru Nakamura berpandangan bahawa hanya ada sedikit ruang di mana Carlsen (hitam) berada dalam kesusahan. Selain dari itu, permainan ini adalah seimbang bagi kedua-dua pemain.

“Magnus was only slightly worse—it never really seemed to get out of control, per se.”

– GM Hikaru Nakamura

Pusingan Keempat (Petroff Defense)

Perlawanan pusingan keempat menjadi menarik apabila Carlsen tidak lagi menggunakan 1. d4 sebagai pilihan pergerakan pemula beliau, sebaliknya beliau memilih untuk bermain 1. e4. Di sini, rata-rata pengulas berpandangan bahawa Ian mungkin akan membalas dengan Sicilian Defense, satu serangan balas tajam untuk e4, namun Nepo ternyata memilih Petroff Defense, salah satu pertahanan yang bersifat lebih perlahan. Untuk rekod, Petroff pernah dimainkan sebanyak 14 kali dalam Kejuaraan Dunia, dengan statistik Putih menang 2 kali, Hitam menang 1 kali, dan 11 seri.

Perlawanan keempat Magnus – Nepo ini mengambil jalan yang sama dengan perlawanan Vachier-Lagrave vs. Caruana dalam Kejohanan Catur Norway 2017, dengan pembaharuan yang dibuat oleh Carlsen pada pergerakan ke 18. Nh4!?. Caruana, yang merupakan pemain asal bagi posisi ini, memuji Carlsen atas idea barunya itu. Nepo, selepas permainan keempat tamat juga mengulas perkara yang sama – “Ia (Nh4) adalah percubaan yang menarik. Mungkin saya akan cuba ia juga satu hari nanti!”

Menuju ke babak Endgame, pada pusingan keempat, Nepo telah memiliki satu bidak yang terlepas (passed pawn) di ruang a yang hampir membolehkan Nepo mendapat Queen baru. Carlsen, pada pergerakan ke 29, memilih untuk melakukan tiga kali check, mengakibatkan seri (threefold repetition), kerana masa yang Carlsen miliki adalah sekitar 19 minit lagi, sedangkan Nepo mempunyai sejam lebih.

Pusingan Kelima (Ruy Lopez, anti-Marshall variation)

Dalam pusingan kelima, Nepo bermain buah putih sekali lagi bergerak menuju ke 1. e4 opening, dengan Carlsen kemudian membalas dengan posisi yang sama seperti pusingan sebelum ini (anti-Marshall). Babak Endgame pusingan kelima menampilkan Magnus Carlsen dalam keadaan bertahan, dengan selama ini Magnus berkeyakinan bahawa tiada istilah kubu dalam catur, namun Magnus ternyata terpaksa membuat kubunya sendiri selepas Nepo dilihat mempunyai kelebihan dengan buahnya yang lebih aktif. Akibat dari itu, Carlsen memaksa seri dari tangan Nepo, dengan keputusan seri dari 5 permainan menjadi Kejohanan Dunia ketujuh (dari 1886) yang menampilkan lima perlawanan tanpa kemenangan.

Rook Carlsen (hitam) dilihat cuba untuk memecah masuk ruang putih, dengan knight dan bishop hitam membentuk kubu buat Raja mereka.

Pusingan Keenam (Catalan Opening)

Pusingan keenam Kejohanan Catur Dunia mempunyai sejarahnya yang tersendiri. Dalam pusingan ini pada tahun 1972, Boris Spassky telah kalah kepada Bobby Fischer, dan Spassky telah bertepuk tangan, bukan atas kekalahannya, tetapi atas kebijaksanaan Fischer. Pusingan keenam pada tahun 1960 pula merupakan satu “rebut” dalam catur, apabila Mikhail Tal memberi Knightnya secara percuma kepada Mikhail Botvinnik, dalam usahanya untuk merampas takhta juara. Perlawanan Tal – Botvinnik itu berkesudahan dengan Tal menang pusingan tersebut.

Tahun ini, perkara yang sama turut terjadi. Pusingan ke-6 telah mencipta sejarahnya yang tersendiri apabila ia menjadi perlawanan terpanjang dalam sejarah Kejuaraan Catur Dunia dengan masa 7 jam 47 minit dan 136 pergerakan dimainkan! Perlawanan ini telah mengalahkan rekod Korchnoi – Karpov pada tahun 1987 dengan 124 pergerakan.

Permulaan pusingan keenam dimulakan dengan Magnus memilih 1. d4 sebagai pergerakan pertama, sebelum Nepo membalas dengan posisi seakan-akan opening Catalan dibina di tengah papan. Nepo dilihat terperanjat apabila pada pergerakan ke-8, Carlsen dilihat cuba mengorbankan bidaknya. Ini jelas sekali adalah satu persiapan computer yang telah Carlsen buat, ditambah dengan pergerakan kuda Nbd2 yang dikomen oleh GM Fabiano Caruana sebagai “idea yang amat kreatif” (a fantastically creative idea).

Sewaktu pergi ke babak Middle Game, pada pergerakan ke 25, dengan 22 minit (Carlsen) melawan 32 minit (Nepo), Carlsen telah dipaksa untuk membuat pilihan sama ada ingin menyerahkan Queen beliau untuk dua Rook atau tidak, kerana dalam catur, dua Rook mempunyai nilai yang sedikit lebih/hampir sama dengan satu Queen, bergantung kepada situasi. Magnus Carlsen menyahut cabaran tersebut.

Pergerakan ke-25. Carlsen memilih untuk makan Rook di c8, menukarkan satu Queen untuk dua Rook.

“(Ini adalah) situasi yang agak dramatik” komen GM Vishy Anand, bekas juara dunia sebelum ini, yang takhtanya kini telah dirampas oleh Carlsen. Meskipun telah kehilangan Queen untuk dua Rook, menurut analisis komputer, posisi Carlsen dan Nepo masih lagi seri. Namun disebabkan kedua-dua pemain adalah manusia, ada satu perasaan “ketidakseimbangan” dapat dirasakan dalam pusingan ke-6.

Perlawanan diteruskan, dan pemain mula kekurangan masa. Masa Carlsen pada pergerakan ke-30 adalah berbaki hanya lagi 3 minit, manakala Nepo masih ada sekitar 23 minit sebelum mereka mampu sampai ke pergerakan ke-40, di mana masa tambahan akan diberikan.

Suasana di dalam dewan permainan adalah agak tegang, dengan Carlsen cuba mencari pergerakan terbaik dalam waktu yang paling sedikit, manakala Nepo pula menekan Carlsen supaya melakukan kesilapan kerana masanya yang hampir tamat. Nepo sendiri ternyata menghabiskan masanya dengan agak lama, sehinggalah pada pergerakan ke-40, sebelum tambahan masa diberikan.

Setelah sampai ke pergerakan ke-40, kedua-dua pemain diberi tambahan masa 60 minit setiap seorang untuk 20 pergerakan selanjutnya, dan selepas pergerakan ke-60, setiap pemain hanya diberi tambahan masa selama 15 minit dengan tambahan 30-saat setiap pergerakan.

“Ian Nepomniachtchi has one more move to make or he loses on time!” 🤯🤯🤯 #CarlsenNepo

—@DanielRensch pic.twitter.com/w4oc2cUaVq

— ChesscomLive (@ChesscomLive) December 3, 2021

Selepas ketegangan yang terhasil akibat dari masalah masa tadi, pemain mula bermain semula secara lebih fokus. Di satu sisi lain, siaran langsung perlawanan ini di Twitch mendapat hampir 140,000 tontonan, dan dinobatkan sebagai siaran langsung nombor satu pada waktu itu. Para penganalisa menjangkakan perlawanan ini akan berakhir dengan keputusan seri selepas satu Rook Carlsen telah ditukarkan dengan satu Bishop Nepo.

Menurut keputusan tablebase (keputusan Endgame yang telah dikaji dengan menggunakan komputer), posisi Carlsen dan Nepo, dengan permainan sempurna, akan menghasilkan seri (Satu Queen menentang satu Rook, satu Knight dan dua bidak).

Namun masuk babak Endgame, Carlsen menunjukkan kepada dunia kenapa dia merupakan Juara. Memasuki pergerakan ke-100, Carlsen dan Nepo masing-masing bertarung dengan amat sengit, dengan analisis computer menunjukkan hanya sedikit kelebihan yang dimiliki oleh Carlsen. Namun Carlsen menjadi Carlsen, beliau sekali lagi berjaya membina kubu buat Raja-nya berlindung, dan pada masa yang sama berjaya menolak bidaknya ke hadapan sedikit demi sedikit.

Ini adalah trademark Magnus Carlsen. Menghasilkan air dari celah batu.

Kesilapan terbesar Nepo berlaku pada pergerakan ke-131, apabila Nepo cuba untuk menyerang Rook Carlsen namun terlepas taktik yang bahaya. Menghadapi ancaman dari Nepo, Carlsen dengan bergayanya menolak bidaknya ke atas, menghampiri ke petak hujung agar bidaknya dapat diganti dengan Queen yang baru. Beberapa langkah dimainkan seterusnya, namun Nepo menerima hakikat bahawa tiada apa lagi yang boleh dia lakukan dan berhenti bermain.

Pusingan Ketujuh (Ruy Lopez, anti-Marshall variation)

Perlawanan pusingan ketujuh hadir selepas pemain mendapatkan satu hari rehat (secara teknikalnya, setengah hari, kerana perlawanan ke-6 berakhir pada tengah malam hari baru).

Dalam pusingan ketujuh, dengan Nepo memegang buah putih dan Carlsen memegang hitam, mereka berdua memilih untuk pergi ke posisi yang sama seperti perlawanan sebelum ini, iaitu posisi anti-Marshall. Hal ini ternyata membolehkan Carlsen menyamakan kedudukan di babak Middle Game dengan mudah, sebelum mereka saling bersetuju untuk seri.

Pusingan Kelapan (Petroff Defense)

Perlawanan pusingan kelapan dimulakan dengan Carlsen membuka dengan 1. e4, dan dibalas dengan 1. e5 oleh Nepo. Perlawanan ini kemudian mula berbentuk simetrikal, dengan pada satu tahap, kesemua ruang dalam petak-d dipenuhi dengan buah yang simetri.

Perlawanan kemudian diteruskan dengan satu cubaan berani oleh Nepo selepas Carlsen telah melakukan castling, iaitu 9. …h5!?, dengan cubaan untuk memecahkan benteng Raja Carlsen.

Apabila ditanya sewaktu siding media selepas perlawanan berlangsung, Magnus memberitahu bahawa dia tidak mempersiapkan diri untuk h5 dari hitam. Disebabkan dia tidak ingin berlawan dalam situasi permainan yang dilihat akan menjadi tajam, Carlsen mengatakan bahawa dia berpuas hati sekiranya dapat seri dari perlawanan ini.

“I would say my brain was just fried. I felt that a sharp battle was not in my interest.”

– GM Magnus Carlsen

Kesilapan kritikal dilakukan oleh Nepo sewaktu di Middle Game, pada pergerakan ke-21. b5?, cuba untuk menghalau Bishop Carlsen dari petak c4. Ternyata Nepo terlupa melihat satu taktik mudah, dan melepaskan satu bidak secara percuma kepada Carlsen. Peregerakan yang dibuat oleh Nepo itu membuat kebanyakan penanalisis tergamam, kerana ia merupakan kesilapan (blunder) yang memusnahkan perlawanan tersebut.

Posisi selepas gerakan 21. b5? Cuba cari jalan untuk putih menang satu bidak dengan mudah.

Apabila ditanya selepas perlawanan, Nepo mengatakan bahawa dia menyesal memainkan pergerakan 21. b5. Dari satu posisi yang seri, Nepo telah “mengalahkan” dirinya sendiri.

“In a very drawish position, blundering a pawn like this, it hurts.”

“I’d like to apologize for today’s performance. It was probably far below—not even, let’s say—my normal level but below GM level.”

– GM Ian Nepomniachtchi

Pusingan Kesembilan (English Opening)

Setelah mengalami defisit 2 mata, dengan skor 5 – 3, Ian perlu untuk cuba menang, dan bukan sekadar berpuas hati dengan seri. Hasil dari itu, pembaharuan dibuat oleh Nepo apabila dia menerima pembukaan yang diberi oleh GM Praggnanandhaa, iaitu 1. c4 (English opening).

Carlsen kelihatannya seperti tidak bersedia dengan pelan dari Nepo ini, di mana dia mengambil masa yang lama sewaktu babak Opening masih lagi berlangsung.

“The main problem was that I couldn’t remember what was going on later there, I remembered that 10…Ng4 was the key move and then I guess that 5…Bc5 was correct and I couldn’t remember the lines. So that’s what I was mostly considering already when I played 3…d4 and then we reached the position anyway a lot later and I still hadn’t figured it completely out so that was a bit dumb.”                                       – GM Magnus Carlsen

Justeru, sewaktu memasuki babak Middle Game, Nepo kelihatan mempunyai peluang untuk cuba menang perlawanan ini. Namun nasib ternyata tidak menyebelahi Nepo apabila dia sekali lagi melakukan kesilapan yang besar, apabila memerangkap Bishopnya sendiri dalam pergerakan ke-27. Carlsen yang melihat pergerakan Nepo itu sendiri menunjukkan rasa tidak percaya dengan kesilapan lawannya itu, dan terus menghukum Nepo.

Magnus’ moment of disbelief. #CarlsenNepo pic.twitter.com/qL0Mk2qMMh

— Chess.com (@chesscom) December 7, 2021

Sewaktu ditanya oleh wartawan, Nepo memberitahu bahawa dia tidak langsung melihat pergerakan yang dilakukan oleh Magnus dana pa yang akan terjadi. Dia kekal berada dalam bilik rehatnya selama hampir 18 minit, sebelum kembali semula ke dewan permainan.

“I was trying to calculate if there are any practical chances. Perhaps there is no big difference that you calculate sitting at the board or in the room.”

– GM Ian Nepomniachtchi

Nepo cuba untuk bermain beberapa lagi langkah tambahan, namun dia tidak berdaya menghalang kemenangan Carlsen.

Pusingan Kesepuluh (Petroff Defense)

Pusingan kesepuluh merupakan pusingan seri paling ringkas dalam kejuaraan ini. Beberapa pengkritik menganggap bahawa situasi Nepo yang berada dalam keadaan terdesak ini akan memungkinkan Nepo untuk bermain dengan lebih aktif dan tajam, dengan balasan bagi 1. e4 Carlsen dengan Sicilian Defense contohnya, namun Nepo ternyata memilih untuk bermain secara senyap dalam perlawanan ini dengan Petroff Defense.

“It was necessary first and foremost to play a normal game without blunders, the main plan was not to do something stupid today.”                  – GM Ian Nepomniachtchi

Melihat dari perspektif Carlsen pula, dia tidak kisah dengan seri. Dia berada pada kedudukan selesa dengan 3 kemenangan, justeru satu lagi seri hanya akan mengukuhkan kedudukan beliau. Perlawanan Petroff ini berlangsung dengan kedua-dua pemain saling bertukar buah dan terus pergi ke babak Endgame dengan 3 bidak dan 1 Knight di ruang yang sama.

There was some discussion in my team, but I was definitely not pushing for something, for a different approach, let’s say.”                                                   – GM Magnus Carlsen

Pusingan Kesebelas (Italian Game)

Berbaki hanya lagi satu mata (skor: 6.5 – 3.5), Magnus pastinya amat selesa memegang hitam melawan Nepo yang memegang buah putih. Nepo ternyata lari dari cubaan asal Ruy Lopez yang beliau telah mainkan sebelum ini, dengan kali ini cuba menukar menjadi Italian Game, salah satu sistem opening paling lama yang sering dimainkan.

Pergi ke Middle Game, Nepo kelihatan seperti ‘hilang semangat’ apabila cuba bermain secara pantas dan cuba untuk menukar semua buah yang ada (simplification).

Dalam posisi 22. …Rf4, Nepo mengambil masa hampir sembilan minit berfikir, sebelum memilih untuk melakukan kesilapan 23. g3??, menyerang Rook yang hadir. Carlsen dengan mudah menangkap Knight Nepo, dan berlaku pertukaran antara Knight dengan Rook di situ (exchange sacrifice), namun pergerakan itu ternyata memberi Carlsen tempo untuk terlebih dahulu menyerang Raja Nepo.

Setelah posisi Raja Nepo dibedah dengan amat dahsyat sekali, Magnus kemudian membawa Nepo ke bahagian Endgame di mana Carlsen mempunyai dua passed pawn di bahagian Rajanya, manakala Raja Nepo pula terpaksa bekerja keras untuk pergi ke bahagian Queen-nya untuk menangkap bidak Carlsen. Rook Nepo pula ‘diikat’, tidak mampu ke mana-mana kerana ia ditugaskan untuk menjaga bidak dari ditangkap oleh Carlsen.

Sewaktu berada dalam sidang media selepas kejohanan tamat, Ian berkata (menjawab soalan) mengenai stratergi beliau dan lawannya. “Saya pelik dengan stratergi lawan saya kerana dia kelihatannya seperti tidak cuba untuk pergi lebih jauh, maksud saya, dia hanya cuba untuk menyamakan kedudukan, tak kisahlah dengan putih atau hitam, dan kelihatannya, hanya dengan tidak membuat sebarang kesalahan, dan membiarkan lawannya (saya) yang melakukan tugasnya.”

“I was really puzzled with the strategy from my opponent because he never actually tried to press, he never actually tried to play for something real, I mean, he was only trying to equalize every position, doesn’t matter if it was the black or white pieces, but sometimes it looks like it’s [enough to] not to blunder and wait until your opponent does that job.”

-GM Ian Nepomniachtchi

Memberi komen mengenai perkara ini, Carlsen membalas bahawa stratergi terbaik adalah dengan bersabar dan bermain secara serious dan solid sahaja.

“I think at a certain point your best strategy can be just to wait, knowing that you have the lead and just be very serious and solid and that can sometimes be the best way to play for a win as well.”                                                                          – GM Magnus Carlsen

Buat masa sekarang, kita akan menunggu keputusan dari pertarungan Candidate tahun depan. Dengan dua lagi kekosongan belum diisi, Ian Nepomniachtchi pastinya mencari ruang untuk membalas dendam, dan tidak lupa juga buat pemain muda sensasi dari Iran, GM Alireza Firouzja.

RUJUKAN:


Sistem Ekonomi Islam Zaman Khulafa Ar-Rashidun

Abu Bakar As-Siddiq

Abdullah ibn Abu Quhafah at-Tamimi merupakan khalifah Islam yang pertama selepas kewafatan Rasulullah. Walaupun zaman pemerintahan sangat singkat iaitu selama 2 tahun sahaja, tetapi beliau tetap menyumbang kepada perkembangan ekonomi Islam khususnya dalam hal urus tadbir.

Dalam pembahagian harta baitul mal, Abu Bakar menggunakan konsep kesamarataan tanpa membeza-bezakan antara sahabat yang terlebih dahulu memeluk Islam dengan yang terkemudian, antara hamba dan mereka yang merdeka serta antara lelaki dan wanita. Apabila pendapatan baitul mal meningkat, seluruh kaum Muslimin mendapat ganjaran dan bahagiannya. Hal ini secara tidak lansung akan meningkatkan kuasa beli rakyat yang akhirnya akan merancakkan aktiviti ekonomi. Ketika beliau wafat, jumlah yang tinggal dalam perbendaharaan negara hanyalah satu dirham sahaja.

Umar Ibn Khattab

Khalifah dengan gelaran Amir al-Mukminin ini memerintah selama 10 tahun lamanya. Pada era pemerintahannya, beliau telah berjaya memperluaskan kawasan jajahan Islam pada kadar yang amat laju meliputi Semenanjung Arab, Palestin, Syria, sebahagian wilayah Parsi dan Mesir.

Sejajar dengan perluasan kawasan jajahan, pendapatan negara juga turut mengalami peningkatan. Tidak seperti Abu Bakar yang menggunakan keseluruhan harta Baitul Mal, Umar mengeluarkan dana Baitul Mal secara berperingkat mengikut keperluan semasa dan disimpan lebihannya.

Pada tahun 16 Hijrah, banggunan Baitul Mal pertama telah didirikan di Kota Madinah dan diikuti dengan wilayah-wilayah yang lain selepas itu. Seterusnya beliau melantik Abdullah ibn Irqam sebagai bendahara Baitul Mal bagi memantapkan urus tadbirnya.

Beliau telah memperkenalkan sistem Al-Diwan iaitu rekod, daftar atau buku catatan untuk mencatatkan nama-nama tentera dan keluarga mereka serta jumlah sara hidup masing-masing[1]. Bayaran sara hidup dibuat berdasarkan jasa seseorang terhadap Islam, terutama semasa proses perluasan wilayah.

Ke arah pengurusan Baitul Mal yang lebih baik pula, Umar telah menubuhkan 4 jabatan baru iaitu:

Jabatan ini berfungsi memberi bantuan kepada mereka yang terlibat dalam peperangan dan bantuan diberikan mengikut jumlah ahli keluarganya. Umar turut memperkenalkan bayaran pencen buat mereka yang pernah berkhidmat dalam ketenteraan.

Jabatan ini bertanggungjawab menguruskan pembayaran gaji kepada para hakim dan pegawai-pegawai kerajaan. Sebelum zaman pemerintahan Umar, tidak ditetapkan secara spesifik berapakah gaji bagi penjawat awam, tetapi Umar telah menetapkan berapakah gaji buat penjawat awam yang mana haruslah cukup untuk menyara diri dan keluarganya bagi mengelakkan berlakunya rasuah[2].

Jabatan ini bertanggungjawab menguruskan dana bantuan buat para pendakwah dan guru

Jabatan ini berfungsi mengagihkan bantuan kepada fakir miskin dan golongan yang memerlukan.

Dana daripada Baitul Mal turut digunakan bagi tujuan pembangunan seperti pembangunan pertanian dan perladangan, pembangunan parit dan pelbagai kemudahan lain yang memangkin aktiviti perdagangan dan kesejahteraan rakyat.

Antara sumber pendapatan baru yang diperkenalkan pada zaman pemerintahan Umar adalah ‘Usyur. ‘Usyur adalah cukai yang dikenakan ke atas barang dagangan yang memasuki wilayah Islam. Kadarnya adalah berbeza bagi pedagang Muslim, kafir zimmi dan kafir harbi. Secara kasarnya ia adalah ibarat duti import pada zaman sekarang.

Khalifah Umar juga telah memberikan sumbangan yang cukup besar dalam sistem mata wang Islam. Sebelum ini, Rasulullah s.a.w tidak pernah cuba menempa mata wang yang baru bagi kegunaan negara Islam, malah sebaliknya baginda memperakukan penggunaan mata wang yang sedia ada tanpa sebarang perubahan. Keadaan sedemikian berterusan sehingga ke zaman Khalifah Abu Bakar.

Akhirnya pada zaman Umar, beliau telah menempa syiling perak (dirham) mengikut acuan Sasan. Khalifah Umar juga memperkenalkan piawaian mengikut berat yang dikenali sebagai Piawaian Khalifah Umar Al-Khattab r.a. Piawaian tersebut menentukan 10 dirham bersamaan dengan 7 dinar. Setiap dinar mestilah mempunyai 4.25 gram emas dan setiap dirham pula mengandungi 3 gram perak[3].

Uthman ibn Affan

Saidina Umar telah membentuk majlis syura bagi melantik penggantinya. Ahli majlis ini terdiri daripada 6 orang iaitu Ali bin Abi Talib, Uthman bin Affan, Abdur Rahman bin Awf, Sa’ad bin Abi Waqqas, Al-Zubayr, dan Talha. Akhirnya keputusan dibuat kesemua mereka bersetuju untuk melantik Uthman ibn Affan sebagai Khalifah yang ketiga.

Di bawah pemerintahannya, wilayah Islam telah berjaya dikembangkan ke barat Morocco, timur Afganistan, utara Armenia dan Azerbaijan. Beliau telah memerintah selama 12 tahun, dan fasa pemerintahannya boleh dipecahkan kepada dua fasa.

6 tahun pertama adalah zaman kegemilangannya di mana umat Islam menikmati keamanan serta kemakmuran ekonomi. Beliau meneruskan sahaja polisi-polisi ekonomi pada zaman pemerintahan Umar.

Pada zaman beliau, sedikit perubahan telah dibuat pada syiling dirham acuan Sasan iaitu dengan menambahkan perkataan ‘Allahu Akbar’. Gambar rajah dibawah menunjukkan bentuk syiling perak (dirham) mengikut acuan Sasan.

Antara sumbangan terbesar beliau selain daripada bidang ekonomi adalah percetakan mushaf Al-Quran daripada Salinan asal yang telah dikumpulkan pada zaman Abu Bakar dan disimpan rapi oleh isteri Rasulullah, Hafsah. Selain itu beliau turut menubuhkan armada laut pertama yang diketuai oleh Muawiyah bin Abi Sufyan.

6 tahun akhir pemerintahannya dilanda ketidakstabilan politik di mana golongan pemberontak cuba untuk menjatuhkannya dan akhirnya beliau wafat di tangan pembunuh yang telah memecah masuk ke rumahnya.

Ali Bin Abi Thalib

Zaman pemerintahan Ali Bin Abi Thalib hanya bertahan selama 6 tahun dan dilanda dengan suasana ketidakstabilan politik. Beliau terpaksa menghadapi pemberontakan daripada Thalhah, Zubair ibn al-Awwam dan Aisyah.

Seperti mana Abu Bakar, Ali turut menggunakan konsep kesamarataan dalam pembahagian harta Baitul Mal. Hari khamis ditetapkan sebagai hari pembahagiaan harta Baitul Mal [4].

NOTA KAKI:

[1] Institusi Khalifah, dalam Modul Pengajaran dan Pembelajaran STPM Sejarah, 2013

[2] Kusnadi, Jamaludin, Economic Policy caliph Umar ibn Khattab 2018

[3] Salmy Edawati binti Yaacob, SEJARAH DINAR EMAS DAN KRONOLOGI PERTUKARAN MATA WANG DUNIA 2009

[4] Sejarah Pemikiran Islam, Dr Euis Amalia, 2002


Nazi Dan Islamofacisme

Pada 20 Oktober 2015, Perdana Menteri Israel berucap dalam Kongres Zionis Sedunia Ke-37 di mana dalam ucapannya, beliau menyifatkan bekas Mufti Baitulmaqdis, Haj Amin al-Husseini sebagai individu bertanggungjawab memberi idea kepada Adolf Hitler tentang Final Solution. Ramai menolak kenyataan Netanyahu di mana kenyataan tersebut sama sekali menyimpang dari fakta sejarah bukan saja dari pihak Palestin tetapi juga dari pihak Israel. Kenyataan sebegini hanyalah secebis dari mitos Islamofascisme yang dikaitkan dengan al-Huseini, Hitler dan Nazi Jerman. Tetapi apakah kisah ini benar-benar berlaku seperti yang didakwa Netanyahu atau ada cerita lain yang di sebaliknya?

LATAR BELAKANG AL-HUSEINI

Lahir dari keluarga Baitulmaqdis terkenal semasa pemerintahan Turki Uthmaniyyah, beliau diambil oleh Britain sebagai perekrut individu-individu yang menentang pemerintahan Uthmaniyyah terutama sebagai pemberontak semasa Perang Dunia Pertama. Selepas kerajaan Uthmaniyyah tumbang, al-Huseini menyertai pergerakan penubuhan negara-negara Arab merdeka. Bagi individu-individu yang terlibat dalam pergerakan ini, mereka berharap pihak Barat terutama Britain mengotakan janji memberi mereka kemerdekaan sekiranya mereka membantu pihak Barat. Namun bak kata pepatah, telunjuk lurus, kelingking berkait. Pihak Barat sama sekali tidak berminat mengotakan janji mereka. Buktinya, tidak lama selepas Syria dan Lubnan mengisytiharkan kemerdekaan, Perancis segera mengebom kedua-dua negara tersebut sehingga hancur dan mengambil alih pemerintahan kedua-dua negara tersebut. Al-Huseini terpaksa melarikan diri dan mula fokus kepada usaha Palestin menubuhkan kerajaan sendiri yang merdeka.

Bagi Britain pula, menerusi mandat Liga Negara-Negara untuk menduduki Palestin. Dan menerusi Deklarasi Balfour, Britain menjanjikan sebuah tanah air, satu frasa di mana penjajah ini biarkan untuk intepretasi bagi orang Yahudi di Timur Tengah. Semasa pemerintahan mandat inilah, al-Huseini berusaha memerdekakan Palestin dengan menonjolkan dirinya sebagai tokoh politik sederhana dan mengetuai salah satu pergerakan kebangsaan Palestin. Adakalanya, beliau turut bekerjasama dengan pihak Britain untuk meredakan ketegangan antara penduduk Arab dengan penduduk Yahudi. Namun, pihak penjajah mengesyaki beliau antara individu bertanggungjawab memarakkan api ketegangan antara kedua-dua belah pihak. Itu tidak menghalang pihak mandat melantik al-Huseini sebagai Mufti Besar Baitulmaqdis.

Selepas gagal mendapatkan kemerdekaan Palestin melalui jalan konvensional, al-Huseini memilih perjuangan bersenjata di mana pada akhir 30-an, beliau mengetuai pemberontakan bersenjata ke atas mandat Palestin. Namun, pemberontakan tersebut berjaya dipatahkan dan al-Huseini terpaksa melarikan diri ke Lubnan. Beliau menanti peluang yang sesuai untuk meneruskan perjuangan dan ianya muncul pada tahun 1939, apabila Perang Dunia Kedua meletus antara Jerman dengan Britain. Al-Huseini berpindah ke Baghdad, Iraq dan mula menyebarkan propaganda anti-Britain di sana. Jerman membantu menyalurkan dana kepada beliau dan berjanji menyokong mana-mana tokoh politik yang menyebelahi al-Huseini dan Jerman pimpinan Hitler. Pada tahun 1941, beberapa jeneral dan tokoh politik Iraq bersama al-Huseini memutuskan untuk menggulingkan kerajaan Iraq yang pro-Britain dan menggantikannya dengan kerajaan yang mendapat sokongan rejim Nazi Jerman. Namun, plot tersebut berjaya dihidu lebih awal oleh unit-unit Tentera India British yang beragama Islam dan Jordan, di mana ketika itu Jordan bersekutu dengan Britain. Akibatnya, al-Huseini dan rakan-rakannya terpaksa melarikan diri ke Berlin.

Dari Berlin, al-Huseini berterusan menggalakkan umat Islam seluruh dunia untuk bangkit melawan pihak Bersekutu dan turut mengisytiharkan jihad ke atas mereka. Di sebalik gelaran beliau sebagai Mufti Besar Baitulmaqdis, al-Huseini tidak mempunyai kuasa untuk bertindak sedemikian dan tidak ada penyokong yang ramai. Bagi rejim Nazi Jerman, beliau hanyalah salah seorang dari ramai pemimpin Arab yang mahu diiktiraf Jerman pasca-WWII. Justeru, bagi menonjolkan prestij beliau sebagai pemimpin Arab, al-Huseini mula membuat dakwaan luar biasa tentang pengaruhnya dalam kalangan umat Islam, rasa hormat terhadap Hitler dan kebenciannya terhadap orang Yahudi. Atas sebab itu, pertemuan al-Huseini dengan Fuhrer pada tahun 1941 di mana ia diabadikan dalam satu gambar merupakan satu kejayaan bagi beliau.

Namun, usaha beliau masih belum mendatangkan hasil. Semasa kempen Nazi Jerman di Barisan Timur, al-Huseini cuba merekrut umat Islam di rantau Balkan untuk menyertai mereka tetapi gagal. Jika ada sekalipun, mereka masuk bukan saja atas sebab ideologi tetapi atas sebab mengelak kelaparan, mengelak dihantar ke kem tahanan atau insentif kewangan yang ditawarkan oleh pihak Wehrmacht dan Schutzstaffen (SS). Namun, ini tidak menghalang pemimpin-pemimpin Islam di rantau tersebut menyeru mereka mengelak diri mereka terlibat. Pada tahun 1944, al-Huseini berucap di radio dan menyeru orang Arab untuk bangkit dan bunuh mana-mana orang Yahudi yang mereka lihat.

MITOS ISLAMOFASCIME

Bagi orang-orang yang berfikiran seperti Netanyahu, gambar pertemuan al-Huseini dengan Hitler dan tindakan-tindakannya merupakan bukti kewujudan Islamofascisme. Hakikatnya, terma tersebut sama sekali satu penghinaan dan mengandungi unsur politik sempit. Menurut Rene Wildangel, terma Islamofascisme ini bersifat politik dan tidak disokong oleh fakta-fakta sejarah. Reinhard Schulze pula menyifatkan ia satu penghinaan kepada agama Islam itu sendiri dan memisahkan Islam dari dunia sebenar. Jika ada pun bukti, mungkin khutbah al-Huseini itu saja tetapi tidak ramai mengikut khutbah tersebut.

Di Timur Tengah, walaupun ada yang menyokong plot al-Huseini, ramai menolak melibatkan diri dengan plot tersebut kerana beranggapan campur tangan Britain tidaklah seteruk kekejaman Nazi Jerman dalam peperangan. Dan mereka berhujah sekiranya Britain tewas seperti mana Perancis dalam Pertempuran Perancis, maka tiada siapa akan dapat menghalang cita-cita Jerman mengembangkan agenda fascime di seluruh dunia. Di Mesir, di sebalik sokongan segelintir pihak terhadap Hitler, akhbar-akhbar utama Mesir menyiarkan kekejaman Nazi Jerman dan Mussolini di Afrika Utara. Akhbar pro-kebangsaan Palestin, Filastin sejak dari awal menyatakan pendirian anti-Nazi Jerman mereka. Di Britain, ramai pemimpin Islam termasuk Abdullah Yusuf Ali menyatakan Islam merupakan sekutu kepada demokrasi.

Pada tahun 1940, seorang penulis Arab Palestin bernama Muhammad Najati Sidqi menulis sebuah buku anti-Nazi bertajuk Islamic Traditions and The Nazi Principles: Can They Agree?. Dalam buku tersebut, Sidqi menerangkan asas kepada fascisme ialah perkauman di mana bangsa Aryan diletakkan lebih tinggi mengatasi semua bangsa lain di dunia termasuk bangsa Arab dan Yahudi. Menurut beliau, umat Islam seharusnya menyokong pihak Bersekutu kerana sekurang-kurangnya, mereka berkongsi asas kemanusiaan dan unsur pendewaan yang dibawa Nazi.

Buku ini berdasarkan pengalaman hidup Sidqi sendiri. Lahir di Baitulmaqdis, beliau bekerja dengan Mandat Palestin sebelum melanjutkan pelajaran ke Rusia sebagai ahli sosialis sebelum kembali ke Palestin sebagai wartawan berhaluan kiri. Sepanjang dekad 30-an, Sidqi membaca teks propaganda Nazi Jerman termasuk teks Hitler, Joseph Goebbels dan Alfred Rosenberg dan melihat sendiri kekejaman mereka apabila melawat Jerman pada tahun 1936. Apabila rakan-rakan seperjuangannya menyokong keputusan Stalin bersekutu dengan Hitler melalui Perjanjian Molotov-Ribbentrop pada tahun 1939, Sidqi yang berang memutuskan hubungan dengan pergerakan komunisme tempatan dan antarabangsa. Selain itu, buku ini turut menyentuh pengalaman Sidqi yang berjuang dalam Perang Saudara Sepanyol di mana beliau menyeru tentera Islam dari Maghribi untuk meninggalkan pasukan Franco dan menyokong pihak Republik.

Seperti di Amerika Syarikat, Eropah terutama Britain dan India, Timur Tengah turut menyaksikan kemunculan dua kelompok iaitu kelompok yang tertarik dengan fascisme dan kelompok yang sedar akan bahaya fahaman tersebut. Dan bukanlah satu kejutan pertembungan antara kelompok pro-demokrasi dan rejim anti-demokrasi di Timur Tengah masih berlaku sehingga kini.

SUMBER:


Melanchong Ka-Tokyo: Filem Melayu Pertama Pengambaraan Di Tokyo

Selepas Perang Dunia ke-2, jarang sekali kita melihat perusahan Tanah Melayu mahu membuat apa apa hubungan dengan Jepun, baik dari segi ekonomi, perusahan mahupun pertukaran budaya, jauh sekali membuat filem.

Tidak diketahui mengapa Runme Shaw secara tiba-tiba berhasrat membuat pengambaran filem Melayu di Jepun memandangkan kos pengambaran berlipat kaliganda tingginya. Runme Shaw turut memanggil pelakon ternama Jepun Asao Matsomo & Motoko Furukawa untuk membintangi projek bersejarah ini. Pengarah Filipina, Ramon A. Estella diangkat sebagai Pengarah dibantu oleh S.Kadarisman sebagai penolong pengarah.

Pada 11 Julai 1963, SAADIAH dan S.KADARISMAN telah melakar sejarah menjalani mengambaran filem Melayu selama sebulan di Tokyo, Jepun. .

Sinopsis filem:

Rosnah (Saadiah) merupakan seorang wanita dari Malaya yang memenangi satu peraduan dengan ganjaran melancong ke Tokyo dan segala perbelanjaan ditanggung oleh pihak penganjur. Kunio (Asao Matsomoto) dan Mariko (Motoko Furukawa) telah ditugaskan untuk menjadi pemandu Rosnah bersama bapa saudaranya, Ali (S. Kadarisman) semasa mereka berada di Tokyo. Mariko mencintai Kunio tanpa pengetahuannya.

Tetapi, Kunio tidak mencintai Mariko kerana terpikat dengan kejelitaan Rosnah. Rosnah tidak dapat menerima cinta Kunio kerana sudah mempunyai kekasih di kampungnya yang bernama Darus (Aziz Jaafar). Sikap Rosnah yang jujur itu telah melukakan hati Kunio kerana mengetahui kedudukan yang sebenar. Mariko pula kecewa dengan sikap Kunio yang lebih mementingkan Rosnah daripada dirinya.

Apabila Mariko memberitahu perkara yang sebenar kepada Rosnah tentang perasaanya terhadap Kunio, Rosnah cuba menjauhkan diri daripada Kunio. Rosnah juga berusaha untuk merapatkan hubungan antara Kunio dan Mariko.

Pada peringkat awalnya watak Rosnah diberikan kepada seniwati Zaiton Abdullah, tetapi atas beberapa sebab ianya tidak menjadi kenyataan lalu Saadiah menjadi pilihan. P.Ramlee, Ahmad Daud dan Saloma merupakan antara penyanyi undangan untuk filem ini.

Belum pernah lagi filem melayu membuat pengambaran di negara matahari terbit itu jauh sekali membuat filem berwarna. Selepas filem RIBUT(1956) & MAHSURI(1959) menggunakan Gevacolor, Shaw Brothers kembali menggunakan perkhidmatan Eastmancolor. Ini merupakan filem ke-3 Shaw menggunakan Eastmancolor selepas filem HANG TUAH (1955) & LONGHOUSE (1957).

Filem ini mendapat pujian HEBAT dari media tempatan yang merumuskan bahawa filem ini berjaya membawa filem melayu setaraf dengan filem barat. ia juga memberi pendedahan dengan keunikan budaya serta tempat tempat menarik di Jepun. Nama seniwati Saadiah juga melonjak naik sekaligus ditawarkan menjalani pengambaran di Hong Kong terbitan Shaw. Maka terbit filem berwarna NORA ZAIN EJEN WANITA 001 pada tahun 1965.

Sayang sekali tidak sampai 2 tahun, filem ini musnah sewaktu banjir besar di jalan Ampas pada Februari 1966 dimana turut merosakkan banyak filem shaw yang lain.

Sedikit kenangan filem ini, lagu OST nyanyian Normadiah, Aziz Jaafar –

IMPIAN SUKMA:

RUJUKAN:

Repair Gambar Lama

Filem Klasik Malaysia – Mustafa AR

Kelab Filem & Muzik Melayu Klasik

Berita Harian Julai 1963

Berita Harian – National Library Singapore


Saintis Jumpa Cara Untuk Berkomunikasi Dengan Orang Yang Diulit Mimpi

“Anda mesti tidak takut untuk bermimpi lebih besar, sayang.” (Eames (Tom Hardy), Inception)

Selalunya bila kita bermimpi, kita berada di tengah-tengah dan tidak menyedari apa yang berlaku. Tetapi bila kita sedar kita sebenarnya sedang bermimpi atau lucid dreaming, kita mampu mengubah apa yang kita mimpikan mengikut apa yang kita mahukan. Dan menerusi satu eksperimen baru-baru ini, saintis mendedahkan kita boleh berkomunikasi walaupun semasa sedang bermimpi.

Lucid dreaming atau mimpi secara sedar merujuk kepada kesedaran seseorang semasa sedang bermimpi. Bagi sesiapa yang mengalami keadaan minda yang aneh ini mendapati mereka dapat mengawal kebanyakan aspek mimpi itu sendiri. Mengikut satu laporan, separuh daripada penduduk dunia pernah pada satu ketika mengalami lucid dreaming dalam kehidupan mereka.

Tetapi bagaimana kita boleh berkomunikasi dengan orang lain walaupun semasa bermimpi? Untuk mencapai tujuan ini, sekumpulan saintis yang mengkaji fenomena mimpi secara sedar menggunakan satu kaedah yang dipanggil pengujian realiti. Pengujian realiti ialah satu situasi di mana seseorang sentiasa menguji diri sama ada mereka sedar atau tidak secara berterusan. Teknik ini dianggap berkesan dalam mencetuskan fenomena mimpi secara sedar dengan kerap.

Kesan pengujian realiti akan menjadi lebih kuat apabila digabungkan dengan teknik pencetus memonik mimpi secara sedar (MILD). Caranya ialah seseorang itu tidur selama lima jam sebelum dibangunkan semula. Dari situ, peserta berazam untuk mengalami mimpi secara sedar sebelum menyambung semula tidurnya.

Bagi ketua penyelidik, Professor Ken Paller dari Universiti Northwestern, mereka boleh mencetuskan fenomena mimpi secara sedar kepada subjek yang tidur dengan menggunakan bunyi. Misalnya, bila penyelidik mengemukakan soalan ringkas “anda bermimpi atau tidak?” kepada peserta kajian, ia mencetuskan kesedaran kepada peserta yang tidur dan mengalami fenomena mimpi secara sedar.

Prof Paller mendedahkan beliau berjaya berkomunikasi dengan sesetengah peserta kajian semasa mereka mengalami mimpi secara sedar. Malah, dalam sesetengah kes, ada peserta berjaya menjawab soalan matematik ringkas dengan hanya memberi jawapan melalui isyarat mata.

Sesiapa saja yang mendengar fakta sebegini pasti merasa teruja. Bagaimanapun, masih banyak kajian yang perlu dilakukan tentang mimpi secara sedar ini termasuk perbezaan aktiviti otak bagi mimpi biasa dan mimpi secara sedar. Dengan lebih banyak kajian dijalankan, tidak mustahil fenomena mimpi dalam sedar yang ditonton dalam Inception menjadi realiti satu hari nanti.

RUJUKAN:

Taub, B. (2021). Researchers Can Now Induce Lucid Dreams – And Talk To People While They’re Dreaming. IFLScience.


Sultan Ibrahim: Sultan Uthmaniyah Yang Paling Gila Dalam Sejarah

Turki bukan sekadar kaya dengan sejarah sebagai sebuah tanah yang pernah diperintah oleh pelbagai bangsa macam Yunani, Latin Roman,  atau Turki. Sebagaimana ibukotanya yang menjadi pernah menerima julukan sebagai salah satu ‘jantung Kristianiti’ selepas kota Rom di Itali iaitu Konstantinopel/Istanbul yang ribuan tahun telah menyaksikan berbagai alkisah kepahlawanan dan kez4liman saling bersilih ganti.

Entah kenapa selang beberapa hari ni penulis banyak menulis tentang sisi ‘gila’ para pemerintah Empayar Uthmaniyah yang pelbagai, mungkin sebab dah banyak sangat kisah-kisah kepahlawanan Sultan-sultan yang klise kot.

Baiklah kali ni kita cerita sikit tentang salah seorang sultan Uthmaniyah yang bermasalah. Tak seperti dinasti Byzantium yang dah dianggap pupus, hari ini masih ada keturunan dinasti Uthmaniyah yang mungkin pada saat ini sedang menikmati roti baguette di Perancis, semuanya disebabkan oleh faktor budaya harem.

Gundik dari harem yang jadi gundik kegemaran sultan menerima layanan terbaik kerana mereka melahirkan zuriat lelaki kepada sultan.  Walaupun tidak berkahwin, tapi layanan yang diterima kadang kala lebih istimewa berbanding seorang isteri, wanita-wanita ini adalah orang asing dan diambil dari kalangan orang bukan Islam. Sultan akan mewariskan takhta kepada anak lelaki yang dilahirkan gundik ini kelak.

Kenapa tak berkahwin? Kerana jika seorang gundik berkahwin dengan sultan, dia akan diangkat statusnya sebagai Ratu (Sultana), nanti jika ada persaingan dikalangan Shahzade (putera mahkota) calon-calon pewaris takhta, Sultana dikhuatiri akan masuk campur untuk mengangkat anaknya menjadi Sultan.

Bahkan, Sultan Suleyman Kanuni pernah melanggar tradisi dengan mengahwini gundik yang diberi nama Hurrem. Akibatnya, baginda akhirnya membvnuh puteranya sendiri kerana pengaruh Hurrem semakin tinggi selepas menjadi Sultana.

Inilah antara masalah yang sering dihadapi di istana Uthmaniyah tetapi dengan wujudnya institusi Harem di istana, masalah penggantian yang ketara dapat diatasi oleh Uthmaniyah dengan cepat. Selagi sultan tidak berkahwin dengan gundik, selagi itu mereka tak perlu risau sebarang campur tangan dari seorang ratu permaisuri.

Manakala untuk mengelakkan sebarang pember0ntakan dan per4ng saudara merebut kekuasaan apabila seorang sultan meninggal dunia, calon penggantinya yang paling ketara akan memastikan mana-mana adik-beradiknya yang menjeling-jeling kedudukan Sultan akan dibvnuh mengikut undang-undang “Kod Mehmed” yang diasaskan oleh Sultan Mehmed Fateh.

Nampak macam kej4m dan tak bertamadun tapi semua ini hanyalah demi kepentingan rakyat, kerana Uthmaniyah pernah melalui tempoh 11 tahun tanpa seorang raja akibat per4ng saudara selepas kem4tian Sultan Bayezid hingga menyebabkan rakyat menderita. Jadi, Sultan Mehmed Fateh meninggalkan satu undang-undang yang menghalalkan d4rah sesama keturunannya ditumpahkan selagi ia tidak membebankan rakyat.

Ibrahim dilahirkan pada 5 atau 6 November tahun 1615 atau 1616, sebagai putera kepada Sultan Ahmed I yang paling bongsu. Semenjak masih bayi lagi dia telah dikurung di dalam sebuah kandang yang dinamakan kafes, dan semenjak itu juga dia sering hidup dalam ketakutan akan kem4tian.

Sultan Osman II dan Murad IV telah membvnuh kesemua adik beradik mereka – kecuali Ibrahim. Pada tahun 1640, Murad sebenarnya pernah memerintahkan agar Ibrahim dibvnuh semasa dia (Murad) sedang di ambang kem4tian, kerana dia lebih rela dinasti Uthmaniyah berakhir daripada terus dicemari dengan warisan ‘benih gila’ (Murad IV juga seorang Sultan yang gila). Tetapi ibu mereka, Kösem Sultan masuk campur untuk menyelamatkan Ibrahim.

Masalah yang sebenar hanya timbul apabila Sultan Murad IV meninggal dunia tanpa meninggalkan cahaya mata. Maka, pihak dinasti di istana hanya ada satu saja pilihan, iaitu membebaskan dan menabalkan Ibrahim sebagai sultan yang baru.

Walaupun begitu, ketika para birokrat istana datang ke kafes untuk menjemput Ibrahim bagi ditabalkan sebagai Sultan, Ibrahim begitu ketakutan sehingga dia bertindak menahan pintu dari dibuka. Peristiwa ini hampir serupa dengan peristiwa semasa Sultan Murad V hendak dijemput bagi diisytiharkan sebagai sultan dalam artikel Kisah Sultan Uthmaniyah Freemason Yang Sakit Mental.

Dia yakin bahawa Sultan Murad IV yang kej4m itu bermain muslihat untuk menyeks4 dan membvnuhnya hingga dia enggan keluar. Ibrahim bahkan tidak percaya yang Murad IV telah meninggal dunia, sehingga lah jen4zah abangnya itu dibawa untuk ditunjuk di depan matanya sendiri.

Walaupun begitu ibunya terpaksa memujuknya seolah-olah memujuk seekor anak kucing yang ketakutan dengan makanan yang baru. Akhirnya, setelah dia keluar meninggalkan kafes, Ibrahim mula menari sambil berlari dengan penuh girang di seluruh harem, sambil menjerit, “Tukang daging Empayar ini sudah m4ti!”.

Maka bermulalah era pemerintahan yang dianggap sebagai salah satu zaman kebodohan setanding dengan kebodohan era Empayar Rom pemerintahan maharaja Nero atau Caligula. Bahkan hingga ke hari ini, masih ramai orang Turki memanggil ikan belanak merah sebagai “Ikan Sultan Ibrahim” kerana dia mempunyai perangai aneh yang gemar memberi makan kepada spesies ikan ini dengan duit syiling dan bukannya dengan makanan.

Dalam menuntut kerugian untuk masa mudanya yang telah hilang, Ibrahim yang berusia 23 tahun terlibat dengan maksiat hingga merosakkan nama baik institusi harem Uthmaniyah.

Tapi mujurlah ada Köşem Sultan selaku valide sultan, yang pada dasarnya telah memastikan segala urusan kerajaan berjalan lancar walaupun anaknya gila isim. Semasa Kösem sedang memastikan Empayar Uthmaniyah terus utuh dan relevan, Ibrahim di belakangnya pula hanya tahu berseronok dan sering menimbulkan masalah. Alangkah nakalnya sultan ini.

Ibrahim juga merupakan salah seorang sultan yang melanggar tradisi. Pada tahun 1647, Ibrahim mengahwini gundik kegemarannya yang kelapan dan terakhir, Hümaşah Sultan. Oleh kerana rambutnya dihiasi dengan benang emas dan perak tradisional atau tel, dia kemudian terkenal dengan gelaran sebagai Telli Hatun.

Sebilangan besar Sultan biasanya akan memiliki seorang haseki sultan, iaitu gundik kegemaran. Dengan membuang tradisi, Ibrahim memiliki lapan orang gundik kegemaran sekaligus pada akhir hayatnya. Mengikut turutan, wanita-wanita yang bernasib malang ini ialah Turhan, Aşub, Muazzez, Ayşe, Manihever, Saçbağı, Şivekar, dan akhirnya satu-satunya isterinya yang sah, iaitu Hümaşah.

Nafsu Gila

Mungkin kerana kes Ibrahim ini lah yang menyebabkan institusi Harem dipandang serong hingga dimanipulasi oleh orientalis barat sebagai “rumah pelacvran untuk Sultan”. Ibrahim menumpukan sebahagian besar waktunya dengan berfoya foya di Harem, walaupun Ibrahim ni tak waras, dia ada nafsu yang besar, 250 orang wanita cantik masih tidak cukup baginya.

Kösem Sultan tidak ambil kisah tentang sikap buruk anaknya kerana dia lebih senang memerintah secara de facto bagi pihak anaknya, jadi dia dari awal lagi telah menguruskan persediaan anak dara dan gadis tembam untuk kebahagiaan Ibrahim.

Ibrahim sering m4ti pucuk sehingga ibunya terpaksa membekalkan afrodisiak (ubat kuat) kepadanya. Ibrahim memiliki minat yang lebih tinggi terhadap wanita yang dia rasakan agak sukar untuk diperoleh kerana dia bosan melakukan hubungan kelamin dengan perempuan berstatus hamba yang sudah tentu tidak mungkin boleh menolak kemahuan Sultan.

Dalam catatan Dimitri Cantemir dari Moldavia, Ibrahim gemar menyuruh gundiknya berbaris dalam keadaan telanjang. Kemudian, dalam usaha untuk menaikkan syahwatnya, dia akan mengeluarkan bunyi-bunyi merengek seperti seekor kuda jantan dan bergerak di antara mereka. Setelah nafsunya memuncak, maka berlakulah…….. (sila faham sendiri lah),

Dalam satu kisah lain yang lebih menjijikkan, nafsu pelik Ibrahim tidak berhenti di situ saja. Pada suatu ketika, Ibrahim terpandang seekor lembu betina yang melintas di hadapannya kemudian Ibrahim memerhatikan bahagian sulit lembu itu.

Hah, korang yang baca ni mesti dah bersangka buruk ni, mesti dalam otak korang sekarang ni, “Siyes ahh, kau sultan kot? Takkan dengan lembu kot??”

Takdelah. Tetapi, apa yang lebih pelik. Dia membuat satu acuan emas yang direka bentuknya mengikut bentuk vagina lembu dan mengedarkan ia ke seluruh empayar dengan perintah untuk mencari wanita yang memiliki faraj serupa dengan faraj lembu.

Menambahkan lagi ciri-ciri selera nafsunya yang pelik, rupa-rupanya mereka betul-betul menemui seorang wanita Armenia yang akhirnya menjadi gundik Kegemarannya yang bernama Sechir Para atau dalam bahasa Melayu, “kiub gula”.

Pada tahun 1641, salah seorang gundik Ibrahim, Turhan Hadice, melahirkan anak pertamanya, Putera Mehmed. Tidak lama sebelum kelahiran itu, Ibrahim mendapat seorang hamba perempuan, yang kebetulan hamil. Selepas melahirkan anak, wanita itu ditugaskan sebagai jururawat untuk Putera Mehmed, oleh itu dia berpindah ke harem Istana bersama anaknya sendiri.

Sultan begitu terpikat dengan anak kecil hamba wanitanya yang sihat dan cergas, berbeza dengan puteranya sendiri yang tidak sihat dan lemah sehingga dia lebih banyak menghabiskan masa bersama anak hamba wanita itu. Apabila Turhan Hadice mengeluh dengan sikapnya, Ibrahim menunjuk sikap panas barannya dengan merampas Mehmed dari pelukan ibunya kemudian membaling anak kecil itu ke dalam kolam.

Namun, Mehmed bernasib baik kerana terselamat. Tiga bulan selepas kelahiran Mehmed, seorang lagi gundik Ibrahim melahirkan anak kedua Ibrahim yang diberi nama Süleyman. Lebih ramai lagi anak lelaki akan menyusul. Pada tahun 1645, Ibrahim menjodohkan anak perempuannya, Fatima yang berusia 3 tahun kepada Kapudan Yusuf Pasha, tetapi pasha itu telah dihvkum m4ti setahun kemudian.

Sisi Kebaikan Ibrahim

Kara Mustafa Pasha kekal sebagai memegang jawatan Wazir Agung selama empat tahun pertama pemerintahan Ibrahim, dia adalah menteri yang paling baik dalam konteks menjaga kestabilan negara.

Dengan Perjanjian Szön (15 Mac 1642) dia memperbaharui hubungan damai dengan Austria dan pada tahun yang sama juga berjaya merampas kembali wilayah Azov dari Cossack.

Kara Mustafa juga menstabilkan mata wang negara dengan memperbaharui wang syiling, berusaha untuk menstabilkan ekonomi dengan mengkaji selidik sosio-ekonomi wilayah yang baru, mengurangkan keanggotaan tentera Janissari, menghapuskan anggota yang tidak menyumbang hasil dari gaji yang diperoleh dari kerajaan, dan membendung kuasa gabenor wilayah yang tidak taat selama bertahun-tahun.

Pada waktu ini, Sultan Ibrahim menunjukkan sedikit kecaknaan terhadap pentadbiran empayar, seperti yang dicatatkan melalui nota komunikasi tulisan tangannya sendiri dengan Wazir Agung itu.

Kara Mustafa pula menulis sebuah memo mengenai urusan negara untuk melatih rajanya yang tidak berpengalaman. Catatan nota yang dibalas Ibrahim kepada laporan Kara Mustafa menunjukkan bahawa Ibrahim sebenarnya menerima pendidikan yang baik.

Dalam catatan yang sama juga dikatakan bahawa Sultan Ibrahim sering bersiar-siar dengan menyamar sebagai orang awam untuk memeriksa pasar-pasar di Istanbul dan memerintahkan Wazir Agung untuk memperbaiki sebarang masalah yang dia temui.

Pemb4ntaian Harem

Pada suatu hari, Sechir Para memberitahu Ibrahim tentang desas-desus khabar angin bahawa salah seorang gundiknya memiliki hubungan sulit dengan orang asing dari luar, tetapi dia tidak tahu sebarang perincian lanjut, seperti nama gadis itu.

Ibrahim naik angin dan mengamuk selama tiga hari. Ketika anaknya, Mehmed, membuat lawak jenaka yang tidak disukainya, ia menyebabkan Ibrahim mengambil pisaunya lalu dilontar mengenai tepat ke wajah Mehmed yang masih kecil itu. Mehmed membawa parut lvka yang terhasil di dahinya itu hingga akhir hayatnya.

Ketua sida-sida hitam, individu paling berkuasa selepas Wazir Agung, berusaha mencari identiti gundik yang dimaksudkan Sechir Para dengan menyoal secara s3ksaan terhadap beberapa orang gadis di harem, tetapi dia tidak mendapat sebarang nama.

Kemudian Ibrahim memutuskan untuk menghapvskan seluruh harem yang ketika itu terdiri dari 280 orang wanita dengan menyumbat dan mengikat mereka di dalam karung guni yang diikat dengan batu lalu menenggelamkan mereka semua m4ti lem4s dalam dasar laut di tengah Selat Bosphorus.

Hanya Sechir Para dan Turhan Hadice saja yang tidak dilibatkan sekali. Namun, terdapat satu cerita yang mendakwa ada seorang lagi gadis lain yang terselamat, kerana ikatan karungnya tidak kemas. Dia kemudian dibawa keluar dari laut oleh kru kapal Perancis.

Akhirnya Kösem Sultan mula mencemburui pengaruh yang diraih Sechir Para dan pada suatu hari dia mengajak wanita itu untuk makan malam bersama, kemudian dia mencekik wanita itu hingga mavt. Kösem cuba meyakinkan Ibrahim yang tidak berpuas hati bahawa wanita itu “m4ti secara tiba-tiba kerana penyakit yang kuat”.

Apabila Ibrahim bertemu dengan anak perempuan Sheikh-ul Islam Uthmaniyah (Mufti Agung) iaitu pemimpin agama Islam tertinggi di Turki, dia mula menghantar pinangan kepada Mufti agar dia boleh menikahi gadis itu. Mufti yang sudah cukup faham benar sikap Ibrahim yang selalu menyalahgunakan harem, menasihati anak perempuannya agar menolak cadangan itu.

Ibrahim yang kecewa dan marah, telah memerintahkan orangnya untuk mengekori gadis itu mencvliknya. Dia telah memperk0sa gadis malang itu selama beberapa hari sebelum menghantarnya kembali kepada ayahnya.

Berakhirnya Salah Satu Kegilaan

Sepanjang pemerintahannya Ibrahim hanya menunjukkan sedikit saja minat dalam urusan negara, dia menyerahkan segala urusan kepada ibunya. Dia hanya berminat menguruskan kemewahannya sendiri, dan cukai dinaikkan secara besar-besaran untuk menampung kos berfoya-berfoya.

Berlian berkilau digantung menghiasi janggutnya, yang juga dilumur dengan wangian mahal yang diperoleh dari pedagang Eropah atau hasil menj4rah harta benda milik pedagang asing. Akhirnya, semakin banyak kekacauan yang berlaku akibat banyak lagi tindakan bodoh dilakukan Ibrahim, ini sekaligus memburukkan nama Empayar Uthmaniyah sebagai salah satu kerajaan Islam Sunni yang kuat.

Segalanya telah melampaui batasan, dia menjadi semakin tamak sehingga dia mengancam untuk menyumbat tubuh Wazir Agungnya dengan batang jerami, melainkan jika Wazir Agung berjaya merampas kembali segala hadiah dan harta yang disumbangkan oleh sultan-sultan terdahulu ke Tanah Suci di Madinah.

Di setiap wilayah, pemerintah yang sepatutnya menjadi penjaga harta awam berubah menjadi tuan feudal. Jawatan-jawatan penting dijual kepada penawar tertinggi atau diberikan kepada individu kegemarannya, cukai dinaikkan dan setiap sumber yang ada terus dikeringkan untuk memenuhi tuntutan nafsu Sultan. Ibrahim tidak peduli dengan keadaan huru-hara di negaranya dan tingkah lakunya yang tidak siuman telah mengasingkan semua paksi politik.

Tetapi, dengan kelahiran anak-anak lelaki Ibrahim, ia secara tidak langsung telah membuatkan kedudukan takhta Ibrahim sudah boleh diganti. Pada tahun 1648, tenter4 Janissari melancarkan pember0ntakan kerana mereka menerima bayaran yang sangat tidak setimpal atau tidak dibayar sama sekali.

Sebelum itu, pada tahun yang sama, Wazir Agung merangkap menteri kewangan, Ahmed Pasha, terpaksa mengenakan cukai yang berat untuk memenuhi perbelanjaan peribadi Sultan yang besar, langkah inilah yang menimbulkan kemarahan dan pember0ntakan di kalangan warga Empayar Uthmaniyah, tentera Janissari, dan golongan ulamak. Mereka menuntut agar kepala Sultan diserahkan kepada mereka.

Dan, sebagai amaran, Ahmed Pasha menjadi k0rban akibat ketamakan Sultan, di mana dia dikepung, ditangkap dan dibvnuh oleh perusuh pada 8 Ogos 1648, dan anggota tubuh m4yatnya dipotong-potong oleh kumpulan perusuh. Istilah “Hezarpare” adalah istilah bahasa Parsi yang dia peroleh setelah kem4tiannya, yang bermaksud “seribu kepingan,” merujuk kepada nasib m4yatnya yang dihina sebegitu rupa.

Kösem Sultan cuba melakukan rundingan dengan tenter4 dan enggan menyerahkan Ibrahim selagi dia tidak mendapat jaminan yang mereka tidak akan membvnuh Ibrahim, sebaliknya hanya mengurung Ibrahim kembali ke dalam kafes. Kemudian, Mufti Agung memutuskan untuk membalas dendam atas tindakan Sultan mer0gol anak perempuannya dengan mengeluarkan fatwa yang menghalalkan rampasan kuasa.

Namun, ada pendapat mengatakan bahawa Kösem sendiri yang mungkin telah mengkhianati Ibrahim untuk terus berkuasa. Tetapi ada yang percaya dia menerima tekanan dari agenda Janissari. Namun, Kösem secara terbuka mengkritik anaknya dan dilaporkan berkata, “Pada akhirnya nanti, dia tidak akan membiarkan kamu atau aku hidup. Kita akan kehilangan kawalan pemerintahan. Seluruh masyarakat akan rosak. Turunkan dia dari takhta dengan segera.”

Semasa pember0ntakan mula mencapai kemuncaknya, Ibrahim yang ketakutan bertanya kepada Mufti Agungnya, “Bukankah aku yang melantik kamu ke jawatan yang tinggi ini?”, Mufti menjawab: “Tidak, Allah yang telah melantik aku.”  Akhirnya Ibrahim digulingkan dari takhta dan dimasukkan kembali ke dalam kafes. Semasa di dalam kurungan itu, sekali lagi, dia menjadi gila. Walaupun dindingnya tebal, tangisannya boleh didengari siang dan malam.

Putera Ibrahim yang berusia enam tahun, Mehmed, ditabalkan sebagai sultan. Wazir Agung yang baru, Ṣofu Meḥmed Pasha, mengusulkan petisyen kepada Mufti Agung untuk mengeluarkan fatwa yang membenarkan hukvman m4ti terhadap Ibrahim.

Usul itu diluluskan dengan dalil “jika wujud dua orang khalifah, bvnuhlah salah seorang dari mereka.”  Kösem Sultan juga memberikan persetujuannya kerana bimbang sekiranya anaknya itu kelak akan turut membvnuhnya suatu hari nanti jika dibiarkan hidup. Dua orang algojo dikirim untuk membvnuh Ibrahim, salah seorang darinya adalah ketua algojo yang pernah berkhidmat di bawah Ibrahim.

Dengan memegang senaskah kitab al-Quran di tangannya, Ibrahim menyeru: “Lihatlah! Ini adalah Kalam Allah! Atas dalil apa kamu akan membvnuhku?”  dan “Tidak ada seorang kah di antara mereka yang pernah memakan roti aku yang akan mengasihani aku dan melindungi aku? Si kej4m ini datang untuk membvnuh aku. Kasihanilah aku! Kasihanilah!”

Sambil para pegawai istana memerhatikan dari jendela istana  pada 18 Ogos 1648. Ibrahim dihvkum m4ti dengan dijerut lehernya dengan tali busur. Kem4tiannya adalah pembvnuhan kedua dalam sejarah pembvnuhan ahli keluarga dinasti Uthmaniyah.

Walaupun Ibrahim telah terbukti melakukan perbuatan terkutuk lagi kej4m semasa pemerintahannya, namun, sebagai bekas sultan, berketurunan Osman Gazi, dan mengambil kira atas dasar otaknya yang tidak waras akibat dikurung sejak kecil, Mufti Agung tidak berhasrat untuk membvnuh dia dengan penghinaan.

Ibrahim tetap dihvkum bvnuh mengikut cara tradisi diraja Uthmaniyah secara bermaruah, iaitu dijerut lehernya menggunakan tali busur dan jen4zahnya tetap dikebumikan di Masjid Haghia Sophia di sebelah makam seorang lagi sultan yang gila iaitu Mustafa.

Semenjak saat itu, tidak akan pernah ada lagi seorang sultan kedua yang bernama Ibrahim. Semuanya kerana rasa ketakutan akibat dari zaman kebodohan semasa Ibrahim yang ini sedang berkuasa.

RUJUKAN

Börekçi, Günhan. (2008). Ibrahim I. Encyclopedia of the Ottoman Empire.  Gábor Ágoston and Bruce Masters. New York: Facts on File.

Crofton, Ian (2013). The 17th History Without the Boring Bits. Quercus.


Seni Dakwah Sunan Drajat : Memuliakan Fakir Miskin

Pada tahun lepas, sekitar  Jun 2017, saya berpeluang membawa isteri menziarahi  makam Sunan Drajat yang terletak di Desa Drajat, Kecamatan Paciran, Kabupaten Lamongan, Jawa Timur. Makam Sunan Drajat berada di dataran tinggi dan 1km dari arah selatan pantai. Oleh kerana kompleks pemakaman ini berada berhampiran pantai, para penziarah berpeluang menikmati suasana pantai yang indah.

Saya yang sudah datang beberapa kali secara solo, mengambil peluang dalam permusafiran bersama isteri kali ini berkongsi sejarah Nusantara terutama sejarah dakwah Wali Songo sambil terus menziarahi makam mereka.  Saya percaya, kita wajar berkongsi secara telus minat dan kecenderungan kita kepada isteri,  pasti mereka menyokong usaha kita kendatipun tidak bersama di lapangan.

Untuk menuju kawasan pemakaman yang luasnya sekitar 4 hektar itu, para penziarah boleh memilih dua arah iaitu dari arah Surabaya dan Tuban dengan melalui jalan Dandeles (Anyer-Panarukan), sementara dari Kota Lamongan ke tempat pemakaman, mengambil masa sekitar 30minit menaiki kereta.

Makam Sunan Drajat terletak sedikit tinggi ke atas bukit. Untuk memasuki kompleks pemakaman, para penziarah mesti menaiki Tujuh Tangga (tundha pitu) yang melambangkan tujuh tingkatan alam dan nafsu manusia.

Sunan Drajat

Raden Qasim atau mashur ia dengan Sunan Drajat adalah putera Sunan Ampel dari perkawinan dengan Nyi Ageng Manila dan adik kandung kepada Sunan Bonang. Raden Qasim menghabiskan masa kanak-kanak dan remajanya di kampung halamannya di Ampeldenta, Surabaya. Beliau mempunyai nama yang banyak misalnya Sunan Mahmud, Sunang Mayang Madu, Sunan Muryapada, Raden Imam, Maulana Hasyim, Syekh Masakeh, Pengeran Syarifudin, Pangeran Kadrajat dan Masikh Munat.

Sunan Drajat mendapat pendidikan agama dan tarbiyah dari bapa beliau sendiri iaitu Sunan Ampel dan pernah dihantar oleh Sunan Ampel melanjutkan pengajian dibawah didikan Syarif Hidayatullah atau Sunan Gunung Jati di Cirebon. Sunan Drajat juga mendapat pendedahan adat budaya Jawa kerana lingkungan keluarga ibunya berbangsa Jawa hingga beliau menguasai asas, bahasa, seni, budaya dan sastera Jawa. Sepertimana abangnya Sunan Bonang yang memiliki kemahiran mencipta tembang (lagu atau syair), Sunan Drajat yang punyai bakat yang sama dipercayai pernah menghasilkan tembang Jawa bertajuk Macapat Laggam Pangkur.

Setelah dewasa, beliau diperintahkan ayahnya, Sunan Ampel, untuk berdakwah di pesisir barat Gresik. Raden Qasim mendarat di sebuah tempat yang kemudian dikenal sebagai Kampung Jelak, Banjarwati selepas terselamat dari badai ombak yang ganas. Menurut tarikh, peristiwa ini terjadi pada sekitar 1485 Masehi. Di sana, Raden Qasim disambut baik oleh ketua kampung bernama Mbah Mayang Madu dan Mbah Banjar. Kedua-dua tokoh itu dipercayai sudah diislamkan oleh pendakwah asal Surabaya, yang juga terdampar di sana beberapa tahun sebelumnya.

Raden Qasim kemudian menetap di Jelak, dan mengahwini Kemuning, puteri Mbah Mayang Madu yang jatuh hati dengan akhlak Raden Qosim. Di Jelak, Raden Qasim mendirikan sebuah surau, dan akhirnya menjadi pesantren tempat pengajian ratusan penduduk. Jelak, yang sebelumnya cuma dusun kecil dan terpencil kemudian berkembang menjadi kampung yang besar. Namanya berubah menjadi Banjaranyar. Selepas tiga tahun, Raden Qasim berpindah ke selatan, sekitar satu kilometer dari Jelak ke tempat yang lebih tinggi dan bebas dari banjir pada musim hujan dan tempat itu dinamai Desa Drajat.

Sunan Drajat menduduki sisi pergunungan selatan, yang kini menjadi kompleks pemakaman, dan dinamai Ndalem Duwur. Sunan Drajat mendirikan masjid agak jauh iaitu di barat tempat tinggalnya. Masjid itulah yang menjadi tempat berdakwah menyampaikan ajaran Islam kepada penduduk.

Sunan Drajat terkenal akan kearifan dan kedermawanannya. Beliau menurunkan kepada para pengikutnya kaedah dakwah yang tidak saling menyakiti, baik melalui perkataan mahupun perbuatan. ”Bapang den simpangi, ana catur mungkur,” demikian nasihatnya, maksudnya jangan mendengarkan perbicaraan yang menjelek-jelekkan orang lain, apalagi melakukan perbuatan itu.

Disamping terkenal sebagai Wali yang berjiwa dermawan dan sosial, beliau juga dikenali sebagai anggota Wali Songo yang turut serta mendokong kesultanan Demak dan bersama mendirikan Masjid Demak. Ia merupakan simbol kebesaran atau syiar umat Islam ketika itu.

Pendekatan Dakwah Sunan Drajat

Sunan Drajat juga memperkenalkan Islam melalui konsep dakwah bil-hikmah, dengan cara yang bijak tanpa memaksa. Dalam menyampaikan ajarannya, Sunan menempuh LAPAN CARA sebagaimana yang disebut oleh Sidi Syaikh Rohimuddin Nawawi Al Bantani (saya mengolah sedikit pada penerangan:

Sunan drajat mendirikan surau atas maksud menghimpun sekaligus menyatukan masyarakat yang sudah mulai jatuh hati kepada dakwah beliau. Di surau, m,ereka berkumpul dan mempelajari al Quran dan asas agama Islam.

Sunan Drajat membangunkan pesantren sebagai pemicu penyebaran islam di desa drajat, jawa timur. Pesantren menjadi lubuk pengajian para pemuda yang ingin melanjutkan pendidikan agama secara serius hingga keluar menjadi para ulama dan kader dakwah yang berilmu tinggi.

Terdapat suatu saat, dakwah tidak hanya dengan lisan akan tetapi cara mengasingkan diri, bermunajat, sulukiah rohaniah memohon bantuan dari Allah secara khusus akan sesuatu hajat. Ini merupakan amalan rutin para kekasih Allah yang sepenuh hati mereka bergantung hanya kepada Allah.

Sunan Drajat sangat masyhur penyebar Islam yang sangat ’caring’ nasib kaum fakir miskin serta pejuang sosial. Sunan Drajat melakukan pelbagai usaha untuk memakmurkan dan meninggi taraf kehidupan masyarakat agat keluar dari belenggu kemiskinan hidup. Kerna perjuangan memajukan kehidupan warganya, Raden Patah (Sultan Demak) telah mengurniakan gelaran Sunan Mayang Madu kepada Sunan Drajat pada tahun 1520M.

Menurut Primbon milik Prof. KH R.Mohamad Adnan, dalam melakukan dakwah, Sunan drajat bukan hanya menyeru kepada dakwah, beliau juga mengajar cara-cara membuat rumah, membuat alat-alat yang digunakan untuk memikul orang seperti tanda dan joli.

Dalam menyebar Islam, Sunan Drajat meggunakan bahasa yang mudah agar masyarakat tidak sulit memahami. Beliau menyusun segala ajarannya itu dalam bentuk falsafah yang senang di hafal. Falsafah itu digelar ajaran Pepali Pitu.

Sunan Drajat kerap berdakwah melalui tembang pangkur dengan iringan gendang. Gending Pangkur ciptaan Sunan Drajat sampai sekarang masih disukai orang Jawa. Sunan Drajat juga pandai mengukir hinggakan pengikutnya tidak hanya belajar ilmu agama, bahakan turut belajar seni dan budaya.

Sunan Drajat sangat mengambil berat akan masyarakatnya. Beliau sering berjalan di sekeliling perkampungan pada malam hari. Penduduk merasa aman dan dilindungi dari gangguan makhluk halus yang kononnya bermaharajalela selama itu dan setelah pembukaan hutan. Selesai solat asar, Sunan Drajat juga akan mengelilingi kampung sambil berzikir dan mengingatkan penduduk untuk melaksanakan solat magrib.

Ajaran Pepali Pitu Sunan Drajat (Tujuh Dasar ajaran)

Sunan Drajat telah menyimpulkan segala isi ajarannya dalam bentuk himpunan kata-kata yang mudah difahami dan di hafal. Himpunan itu digelar ajaran atau falsafah Pepali Pitu. Tujuan Tujuh Filosofi ini sebagai usaha Sunan Drajat membasmi kemiskinan.  Ia seperti berikut:

Antara 7 Ajaran Pepali Pitu, pesanan yang ketujuh sangat terkenal dan sering disebut orang. Berikut ajaran ketujuh dan syarahannya :

Sunan Drajat juga menulis perumpamaan yang cukup indah dalam meluahkan ilmu makrifat. Ia seperti berikut:

“Ilang, jenenge kawula, Sirna datang ana keri, pan ilangwujudira, tegese wujude widi, ilang wujude iki, anenggih perlambangira, Lir lintang karahinan, kesorodan sang hyang rawi.

Ertinya:

“Hilang jati diri makhluk, lenyap tiada tersisa, kerana hilang wujud keberadaannya, itulah juga wujud Tuhan, itulah yang ada ini, adapun persamaannya, seperti bintang di waktu siang yang tersinari matahari”.

Saya sangat terkesan dengan pendekatan dakwah Sunan Drajat yang menggunakan bahasa yang mudah dalam dalam penyampaian bahkan mencipta lagu dan simpulan hikmah yang mudah dihafal oleh masyarakat Jawa ketika itu. Ini kerana, saya tiba-tiba teringat ketika mula-mula memasuki dunia yang memerlukan saya berucap, saya banyak menggunakan bahasa yang tinggi dalam ucapan termasuk dalam penulisan kerna menyangka ia akan menjadi tarikan, tetapi saya salah. Ternyata, masyarakat umum lebih gemar kepada penyampaian yang jelas dan mudah difahami. Saya kira, ini kelebihan yang dimiliki oleh Kiyai Us Abdul Somad lc, ulama muda yang berasal dari Riau yang kini mendapat sambutan luar biasa baik dari bumi Indonesia sendiri dan juga Malaysia.

Kiyai Haji Abdur Rahman Wahid atau lebih dikenali Gus Dur, mantan pengerusi Nahdatul Ulama’ (NU) yang juga mantan Presiden Republik Indonesia ke-4 pernah berseloroh apabila ditanya apakah perbezaan antara kiyai dan ahli akademik?

Gus Dur menjawab, “Kiyai itu memudahkan apa yang sulit sementara ahli akademik menyulitkan apa yang mudah”

Walaupun demikian, tidak nafikan penggunaan bahasa tinggi (baca:jargon) baik dalam pengucapan atau penulisan tetap diperlukan bersesuaian dengan lapangannya seperti di dalam dunia akademik. Sudah tentu, ia berbeza kerana para pembaca pun dikalangan ahli akademik.

Perginya Wali, Pencinta Fakir Miskin

Demikian lah Raden Qasim atau Sunan Drajat. Digelar Sunan Drajat kerana beliau menetap di bukit yang tinggi, seakan melambangkan tingkat ilmunya yang tinggi iaitu tingkatan atau derajat para ulama’ muqarabbin (ulama yang dekat dengan Allah).

Sunan Drajat menunjukkan contoh bagaimana sepatutnya seorang ulama’ dan pendakwah mesti mendekati fikir miskin. Jangan biarkan mereka terbelenggu dengan kemiskinan ilmu agama sesudah sedia terbelenggu dengan kemiskinan harta. Ironinya, sebahagian pendakwah lebih gemar mendekati para hartawan kerna habuannya lebih tebal dan cocok. Jika orang miskin, jangankan sampul akan tetapi para pendakwah pula yang harus keluarkan belanja sendiri. Sebenarnya, itulah pengorbanan, kita memberi bukan hanya menerima.

Sebagai penghormatan atas jasa-jasa Sunan Drajat yang menyebarkan Islam di wilayah Lomongan, pemerintah Kabupaten Lamongan mendirikan Muzium di sebelah timur kompleks pemakaman Sunan Drajat. Terdapat barang dan alat peninggalan yang digunakan oleh Sunan Drajat dalam berdakwah seperti gamelan Singo Mengkok, dayung perahu dan lain-lain.

Muzium ini telah dirasmikan oleh Gabenor Jawa Timur pada 1 Mac 1992.
Sunan Drajat menghabiskan sisa hidupannya di Ndalem Duwur, hingga wafat pada 1522M. Di tempat itu kini dibangun sebuah muzium tempat menyimpan barang-barang peninggalan Sunan Drajat termasuk dayung perahu yang dulu pernah menyelamatkannya.

Sekian,

Angah Sunan,

Surabaya, Jawa Timur

angahsunan.patriots@gmail.com

Pengasas Sunan Press PLT

Rujukan:

(1) Pengalaman peribadi penulis dalam kembara beliau

(2) I.Rofi’ie Ariniro, Panduan Wisata Religi Ziarah Wali Songo, penerbitan Saufa (2016)

(3) MB. Rahimsyah. AR, Wali Songo Penyebar Agama Islam di Tanah Jawa, disertai Tata Cara Ziarah Kubur, Cipta Karya Surabaya (2011)

(4) Sidi Rohimuddin Nawawi Al Bantani, Kisah Ajaib Wali Songo, Melvana Publishing (2017)

(5) Abd latif Jufri, Ibnu Mohsin Al Muari, Pendekatan Dakwah Wali 9, Majlis Agama Islam Negeri Johor (2013).


Machu Picchu – Kota Kayangan Inca

Machu Picchu yang tersergam indah di atas pergunungan itu ialah kota kubu milik kaum Inca yang terletak di timur Cordillera, selatan Peru dengan ketinggian 2,430 meter dalam pergunungan Sacred Valley. Jika menuju ke kota tersebut, kita harus pergi sejauh 80 kilometer dari kota Cuzco.

Kebanyakan ahli arkeologi berpendapat bahawa Machu Picchu (bunyi c hilang jika sebut Picchu) dibina untuk maharaja Inca bernama Pachacuti (1438-1472). Kota ini menjadi simbolik kepada tamadun Inca dan sentiasa disalah anggap sebagai ‘Lost City of the Incas’. Macchu Picchu dibina pada 1420 dan ditinggalkan seabad kemudian sebelum penjajahan Spanyol.

Kota kubu ini dibina menggunakan sistem penyusunan batu tanpa sebarang tampalan. Sistem binaan ini banyak digunakan dalam binaan-binaan tinggalan kaum-kaum Amerika dan juga orang Eropah. Kota ini mempunyai tiga jenis struktur utama iaitu Intihuatana (batu ritual yang berfungsi sebagai jam atau kalendar astronomi), Temple of the Sun, dan Room of the Three Windows.

KEHIDUPAN PENDUDUK MACHU PICCHU

Asal pembinaan Machu Picchu ini adalah atas arahan maharaja Pachacuti untuk membina istana diraja sebagai tempat berlindung setelah selesai laksanakan kempen penjarahan. Siap kota ini dibina, Pachacuti terus menetap sehingga mangkat. Walaupun kota ini baginda menganggap sebagai istana diraja, namun para pewarisnya tidak mewarisi Macchu Picchu.

Machu Picchu semasa pemerintahan Pachacuti terdiri dari 750 orang penduduk yang berperanan sebagai ‘yanaconas’ iaitu pekerja yang berkhidmat dengan maharaja. Golongan ini terdiri dari ahli agama atau pawang dan ‘mayocs’, iaitu pekerja yang mempunyai tugas-tugas khas.

Terdapat juga golongan imigran yang menetap di Machu Picchu. Asal-usul golongan ini dari persisiran pantai Peru, kemudian bermigrasi ke kota ini yang mempunyai sumber jagung yang banyak dibekalkan berbanding penempatan mereka yang hanya bergantung kepada sumber ikan.

Penternakan alpaca dan llama juga wujud di Machu Piccu untuk membekalkan daging. Dua spesis haiwan ternak ini dibawa dari padang rumput Puna di tengah Pergunungan Andes kerana hanya spesis haiwan ini saja sesuai untuk tujuan penternakan. Haiwan roden (keluarga tikus) bernama Guinea Pig dan anjing juga dibawa oleh penduduk untuk digunakan sebagai korban dalam aktiviti ritual

Machu Picchu mempunyai tanaman teres buatan manusia. Penanaman teres adalah biasa dalam ekonomi agrikulutur orang Inca. Penanaman ini sangat efektif bagi penduduk yang tinggal di kawasan pergunungan bagi memastikan sistem saliran baik dan melindungi tanaman dari sebarang bencana seperti tanah runtuh dan hakisan tanah. Namun penanaman teres Machu Picchu tidak berapa baik kerana terdapat beberapa lokasi terjadi tanah runtuh, namun ia masih beroperasi dengan baik baik pada waktu itu.

Tanaman teres yang luasnya 4.9 hektar ini tidak memerlukan sistem saliran kerana hujan sentiasa membasahi bumi Machu Picchu. Jadi pembina teres ini hanya membina saliran kecil di setiap teres untuk memudahkan aliran air hujan. Jenis tanaman yang ditanam ialah pokok jagung dan ubi kentang namun sumber ini tidak dapat menampung penduduk berjumlah lebih 750 orang. Maka, mereka memperoleh sumber makanan lebih banyak dari sekeliling lembah.

Selepas Pachacuti mangkat, Machu Picchu masih beroperasi selama beberapa tahun sebelum diabaikan. Apabila penjajah Sepanyol tiba di sana, kota kuno itu ditinggalkan kosong. Ada dua teori yang munasabah buat masa ini iaitu penduduk Machu Picchu tahu akan penjajahan Sepanyol ke atas jajahan Inca, kemudian bermigrasi ke lokasi lain. Teori kedua adalah wujudnya wabak demam campak yang melanda penduduk akibat bawaan penjelajah Eropah.

JELAJAH EROPAH KE MACHU PICCHU

Selepas penjajahan Sepanyol, Conquistador bernama Baltasar de Ocampo menulis tentang lawatannya ke kota tinggalan bernama Pitcos di kawasan Mashu Picchu. Beliau mangga biarkan seni bina orang Inca begitu indah dan teliti, menggunakan batu mar mar yang diukir sempurna.

Beberapa abad kemudian, Machu Picchu yang menjadi ‘hutan’ ini ditemui semula oleh ahli perniagaan Jerman bernama Augusto Berns pada 1867. Sesetengah sumber menyatakan bahawa jurutera Jerman bernama J. M. von Hassel adalah penemu yang terawal sebelum Berns.

Pada tahun 1911, peneroka dan sejarahwan AS bernama Hiram Bingham meneroka dan mencari kota kuno milik kaum Inca dengan bantuan penduduk kampung bernama Melchor Arteaga. Kemudian Bingham menemui Machu Picchu yang telah lama terbiar. Demi memulihara semula tinggalan kota bersejarah ini, Bingham memulakan kempen penemuan saintifik dengan membawa kumpulan ahli arkeologi pada tahun 1912. Kempen ini kemudian menarik perhatian dunia akan kewujudan Machu Picchu ini.

Masuk tahun 1981, negara Peru mengisytiharkan kawasan seluas 325.92 kilometer persegi di sekeliling Machu Picchu sebagai “lokasi lindungan bersejarah”. Kawasan yang Peru isytiharkan terdiri dari hutan hujan tropika dan padang rumput Puna yang berada dalam jagaan kerajaan.

UNESCO kemudian mengisytiharkan Machu Picchu sebagai Tapak Warisan Dunia dan menggelarkan kota kuno itu sebagai ‘mahakarya agung dalam dunia arkitek dari tamadun Inca’. Machu Picchu kemudian dipilih dalam senarai ‘7 Keajaiban Dunia’ melalui undian warganet dunia.

RUJUKAN:

Jarus, Owen (31 August 2012). “Machu Picchu: Facts & History – Abandonment of Machu Picchu”. Live Science. Retrieved 29 September 2021.

Luciano, Pellegrino A. (2011). “Where are the Edges of a Protected Area? Political Dispossession in Machu Picchu, Peru”. Conservation and Society. 9 (1): 35–41.

Burger, Richard L.; Salazar, Lucy C. (2004). Machu Picchu: Unveiling the Mystery of the Incas. Yale University Press. p. 27.


Juraj Janosik: Beruang Liar Slovakia

• Dilahirkan di sebuah perkampungan penduduk tempatan yang pekerjaannya bercucuk tanam dan mengembala haiwan ternakan di sekitar Terchova di wilayah Zilla yang sekarang dikenali sebagai Slovakia.

• Ketika masih muda, beliau bersama penduduk tempatan melawan pemberontakan Anti-Hasburg Hungary yang dipimpin oleh Prince Francis II Rakoczi of Transylvania. Pemberontakan ini berjaya dipatahkan oleh pasukan tentera kaisar Hungary di dalam pertempuran Henchin yang berlaku pada 3.8.1708.

• Setelah kemenangan yang besar dipihak pemerintah, Janosik menyertai ke dalam angkatan pasukan Hungary ketika berusia 15 tahun.

• Ketika berkhidmat sebagai tentera Hungary, Janosik ditugaskan untuk menjaga sebuah penjara di Rytca yang menempatkan penjenayah kelas berat.

• Pada waktu ini, Janosik bertemu dengan salah seorang tahanan yang bernama Thomas Uhorcik dan seringkali mereka ini berbual dan berkongsi cerita antara satu sama lain.

Walhal, Thomas Uhorcik merupakan seorang ketua sebuah kumpulan perompak yang melakukan perompakan di sekitar kawasan utara Slovakia.

• Janosik yang berminat dengan kisah perjuangan melalui jalan yang berbeza yang dilakukan oleh Thomas menjadikan beliau tertarik untuk menyertai kumpulan.

• Mengikut versi kisah lain, Janosik sendiri yang menolong Thomas melarikan diri daripada penjara dan setelah itu, mereka berdua seringkali bertemu sehingga tali persahabatan mereka menjadi semakin akrab.

• 1711 M. Janosik secara rasminya menyertai kumpulan ini dan memulakan aksi perompakan di sekitar pergunungan Slovakia dibawah pimpinan Thomas.

• Kegiatan bersama mereka hanya berakhir apabila Thomas berkahwin dan memutuskan untuk meletakkan jawatan.

Janosik yang dilihat sebagai sosok pemimpin yang berkaliber oleh Thomas telah dilantik secara rasmi sebagai pemimpin kumpulan ini menggantikan Thomas. Perlantikan Janosik diterima oleh ahli kumpulan lain tanpa tentangan kerana mereka melihat Janosik sebagai seorang pemuda yang berkebolehan dalam mengandalkan tugas ini.

• Pada zaman keemasan Janosik, beliau menjelajah ke kawasan hutan dan pergunungan di sekitar lembah Slovakia, Poland serta Moravia.

Sambil menjelajah, beliau memimpin beberapa aksi perompakan di kawasan ini ke atas rombongan bangsawan mahupun pedagang kaya. Hasil rompakan ini, beliau memberikan kepada penduduk miskin yang ditemukannya sepanjang perjalanan ataupun di kawasan perkampungan yang disinggahinya.

• Ahli kumpulan yang dipimpinnya ini kebanyakan terdiri daripada lelaki yang handal dalam melakukan rompakan yang berasal dari sekitar pelusuk tanah Slovakia.

Setelah melakukan perompakan mereka akan membawa harta ini lalu bersembunyi di sekitar kawasan pergunungan.

• Barang paling bernilai yang pernah dirompak oleh mereka adalah sebiji permata yang ingin diberikan kepada Lady Terchova daripada rombongan bangsawan Lord Skalka.

• Harta rampasan seperti cincin emas akan diberikan kepada para gadis muda, pakaian bulu tebal dari haiwan akan diberikan kepada tukang buat senjata dan pedang rampasan milik para penguasa akan dihadiahkan kepada pemuda kampung yang miskin.

• Sepanjang perjalanan kariernya sebagai seorang pahlawan ‘outlaw’ yang merampas, merompak harta-harta bernilai ini, beliau tidak menghadapi pelbagai masalah sehinggakan penduduk setempat menyanjung dan melindungi mereka daripada dikejar serta dikesan oleh pasukan tentera Hungary yang memburu kelompok Janosik.

• Sehinggalah tiba tahun 1712 ketika Janosik menziarahi kediaman bekas ketua kumpulan ini, iaitu sahabat karibnya juga, Thomas di daerah Klenovce.

Ketika berada di dalam rumah Thomas, seramai 20 orang pengawal Hungary mengepung dan menerjah masuk lalu menangkap Janosik.

• Janosik ditahan buat kali pertama dalam hidupnya. Tetapi beliau dapat melarikan diri dari penjara pada tahun itu juga.

• Pada tahun sekitar 1713, salah seorang ahli anggotanya, Gadjosik berkhianat dan memberikan segala maklumat tentang keberadaan Janosik. Janosik lalu ditangkap dan dipenjarakan di bawah pengawasan yang ketat.

• Sebelum dijatuhkan hukuman mati, Janosik dibicarakan di sebuah mahkamah di Hungary selama dua bulan lamanya melalui pelbagai proses pembelaan diri dan pelbagai pembacaan pertuduhan yang dibacakan kepadanya. Penduduk miskin yang dibantunya juga datang dan memberikan segala pembelaan ke atasnya, tetapi hasilnya tetap nihil.

• Keputusan muktamad daripada mahkamah.

• Janosik dijatuhi hukuman mati digantung menggunakan mata kail yang besar di hadapan khalayak ramai di sebuah tempat bernama Liptovsky Mikalas ketika berusia 25 tahun.

Walaupun sudah beratus tahun kematian Janosik, tetapi kisah perjuangannya yang berbeza daripada manusia lain, membuatkan masyarakat tempatan tetap mengingati jasa pergorbanannya dalam berjuang menentang penindasan golongan aristrokasi. Kisahnya terus menerus meniti di bibir masyarakat dari satu generasi ke generasi yang lainnya sehingga ada kisahnya yang ditokok tambah dengan kisah mistik dan sebagainya.


Althing: Parlimen Paling Tua Di Dunia

Institusi parlimen merupakan salah satu dari lambang kedaulatan sesebuah negara. Kebiasaannya, di parlimen la para wakil rakyat berbincang bagi meluluskan undang-undang tertentu di sesebuah negara itu.

Walaupun kadangkala suasana di parlimen itu tidaklah seperti yang rakyat fikirkan, misalnya bergaduh atau berti.k.am lidah antara satu sama lain, fungsi parlimen itu tetap mempunyai prestijnya yang tersendiri. Jika sesebuah parlimen itu ditutup, bagaimana negara hendak fungsi, sedangkan parlimen itu yang menggerakkan akta yang dibahas dan dibincang.

Iceland merupakan sebuah negara yang mengamalkan pentadbiran secara unicameral sama seperti kebanyakan negara republik yang lain. Iceland mempunyai seorang presiden yang bertindak sebagai ketua negara dan seorang perdana menteri bertindak sebagai ketua kerajaan.

Di Iceland, wakil rakyat mereka berbahas di sebuah bangunan parlimen yang dipanggil Althing. Althing merupakan institusi parlimen paling tua yang masih wujud hingga ke hari ini. Di dalam Bahasa Iceland, Althing bermaksud padang berhimpun.

Althing mula diasaskan pada 960 masihi dan lokasinya terletak di Thingvellir. Althing terdiri dari 36 wakil rakyat bagi 36 daerah yang berbeza, sembilan anggota lain yang dilantik dan seorang speaker.

Pada awal penubuhannya, Althing merupakan tempat berhimpun bagi penguasa-penguasa yang ada di Iceland untuk membincangkan mengenai undang-undang bagi negara yang mereka duduki – secara tidak langsung menjadi asas penubuhan negara Iceland itu sendiri.

Selain penguasa, sidang di Althing ini juga turut dihadiri oleh rakyat jelata bagi turut berbincang sama dan ia merupakan acara keramaian terbesar di negara Iceland  pada ketika itu.

Selepas beberapa ratus tahun mereka mentadbir negara mereka secara sendiri, Iceland kemudian ditak.luk di bawah kekuasaan Raja Norway, Hakan Hakonarson pada 1262. Di bawah kekuasaan Norway,  segala undang-undang dari Norway akan dibincang dan dibahaskan seterusnya akan diluluskan oleh Althingi (wakil rakyat Iceland) itu tadi. Tetapi, apabila Norway dan Denmark bersatu pada abad ke 14, Iceland diperintah terus dari Copenhagen dan fungsi Althing itu ditukar kepada  Mahkamah Tinggi.

Walaubagaimanapun, rakyat Iceland tetap mahukan parlimen mereka diwujudkan kembali. Althing kemudian ditubuhkan kembali pada 1843 atas perkenan Raja Denmark dan mula bersidang buat kali pertama pada Julai 1845 setelah mereka mengadakan pilihan raya mereka pada 1844. Konsep di Althing ini kemudian mengikut acuan dari Denmark, hanya lelaki yang berumur 25 tahun ke atas sahaja dibenarkan menjadi wakil rakyat.

Pada 1903, Iceland telah diberi hak untuk memerintah negara sendiri dan Hannes Hafstein telah dilantik sebagai menteri yang bertanggungjawab bagi menguruskan hal ehwal parlimen pada 1904. Pada 1918, Althing diberi kuasa sepenuhnya untuk mentadbir negara Iceland dan dua tahun berikutnya, jumlah ahli di Althing mula meningkat kepada 42 orang wakil rakyat berbanding 36 pada sebelumnya.

Apabila Denmark dij.a.j.ah oleh Jerman pada 9 April 1940, Althing terus bersidang dan meluluskan dua resolusi, iaitu mewujudkan kabinet menteri-menteri dan seorang ketua kerajaan dan yang kedua, negara Iceland tetap kekal berkecuali dan menumpukan perhatiannya bagi mengukuhkan hubungannya bersama Denmark dan Jerman dan mengawal perairan mereka dari dicer.oboh.

Pada 1941, Althing meluluskan kedudukan pemangku raja sehinggalah pada tahun 1944, mereka menghapuskan kedudukan itu untuk membentuk sebuah negara republik.  Pada 1959, sistem pilihan raya di Iceland bertukar dan tidak lagi mengikut daerah. Sebaliknya, kawasan Parlimen Iceland terbahagi kepada 8 kerusi dan pada tiap-tiap kerusi itu mempunyai 11 kerusi lagi.

Pemindaan undang-undang di Althing masih lagi berlaku hingga ke hari ini. Kali terakhir pemindaan dilakukan pada 1991, di mana 8 kerusi dipotong hanya menjadi 6 kerusi dan persempadanan semula dilakukan sebagai yang termaktub di dalam undang-undang mereka.

Sehinggalah ke hari ini, Althing masih lagi menjadi simbol kedaulatan undang-undang bagi negara Iceland. Bagi tahun 2021 ini, sebuah pilihan raya akan diadakan di Iceland menjelang September bagi rakyat mereka memilih siapakah wakil rakyat yang akan menduduki kerusi di Althing nanti.

Walaupun dilanda w.a.bak Covid-19, Althing ini masih lagi tidak pernah ditutup dan terus dijadikan sebagai pusat perbahasan undang-undang bagi negara itu. Jika parlimen ditutup,  di mana lagi tempat kita berbahas? Bawah pokok atau kedai kopi? Fikir-fikirkan.

RUJUKAN:

“A short history of Alþingi – the oldest parliament in the world”. europa.eu. The European Union. Retrieved 4 June 2021.


Sejak Bila Teknologi Cap Jari Digunakan Untuk Mengesan Penjenayah?

Tiada siapa ingin masuk penjara, terutamanya jika penjenayah tersebut berkulit hitam di Amerika Syarikat zaman 1900-an.

Semua tahu perkauman pekat menghitam ketika itu… seolah-olah warna selain putih dianggap bawahan.

Perjuangan hak minoriti tidak berputik di Amerika Syarikat, kerana banyak negara mengamalkan diskriminasi. Namun kegigihan minoriti Amerika Syarikat telah memberi pengaruh besar pada semua negara.

Sekitar tahun 1903, seorang lelaki bernama Will West diberkas untuk perbicaraan yang mendapati dirinya bersalah.

West kemudian dibawa ke Penjara Amerika Syarikat (United States Penitentiary) yang terletak di Leavenworth. Kalau naik lebuh raya, Leavenworth terletak 217 kilometer jauh daripada bandar raya Seattle.

Tidak pasti jenayah apa West buat, melainkan “minor crime” (jenayah kecil). Ada yang cakap “manslaughter” (bunuh tanpa niat). Tidak pasti mana satu.

Sebelum masuk dalam penjara, West dikehendaki menjalankan prosedur umum iaitu: 1) ambil gambar, 2) rekod butiran fizikal dan 3) buat ukuran anthropometri.

Semua maklumat ini dicatat… tetapi pekerja dalam sistem penjara mula musykil. Jadi mereka mula membelek rekod dan terkejut beruk selepas buka fail “William West”.

Terdedah habis yang West ada sejarah hitam kerana tanpa henti buat jenayah. Masalahnya, “William West” sedang menjalani hukuman penjara seumur hidup kerana membunuh (Cole, 2009). Hukuman dijatuhi dan bermula pada tahun 1901.

Jadi macam mana “Will West” masuk penjara tahun 1903 kerana didapati masalah “jenayah ringan” pula? Tidak masuk akal.

Logiknya? West bunuh, masuk penjara, lari keluar, bebas selama dua tahun sebelum… tumpas kerana jenayah ringan.

Perspektif ini mengundang masalah besar terhadap West, yang menegaskan dirinya bukan “William West”.

Apabila ditunjuk gambar dirinya, West tersenyum bersetuju, “ini gambar saya. Tetapi saya tidak tahu mana kalian jumpa (gambar ini), kerana saya yakin saya tidak pernah masuk penjara.”

Gambar tersebut walau bagaimanapun mengorak langkah pertama yang menyelamatkan West. Kerana 1) “William West” dipenjarakan dalam fasiliti sama dan 2) “Will West” nampak sedikit berbeza untuk dibandingkan dengan “William West”.

Semua pengawal penjara malas bising. Mereka pun berpaling antara satu sama lain: satu saja cara untuk menyelesaikan masalah ini.

Jika betul “William West” ada dalam fasiliti penjara atas hukuman mati kerana membunuh, maka logiknya “Will West” bukan “William West”.

Maka bawa saja “William West” datang jumpa “Will West”. Selesai masalah. Disangka mustahil… rupa-rupanya pada ketika “Will West” berada dalam bilik tahanan, “William West” sedang bergentayangan dalam perkarangan penjara (Chalakoski, 2017).

Jadi mereka membawa “William West” untuk berdepan dengan “Will West”… masing-masing tertelan lidah yang kelu sementara pengawal-pengawal pakat tersentak.

Muka sama. Tinggi hampir sama. Bentuk badan pun sama. Andainya “Will West” lari keluar, “William West” boleh guna identiti “Will” untuk keluar daripada bebanan hukuman penjara seumur hidup.

Maka kalangan pengawal semua fikir macam mana untuk bezakan dua banduan ini… dan mereka sedar, seandainya semua sama, satu saja akan berbeza: cap jari.

Cap jari kedua-dua West dibawa untuk perbandingan. Sah, memang berbeza. Jadi sejak hari itu, sistem penjara katanya menghentikan operasi anthropometri dan terus fokus pada cap jari.

Bunyinya serupa lagenda rakyat (urban legend) pun ada. Jadi sejarawan mula membelek rekod penjara untuk mengasingkan kebenaran daripada persepsi. Mereka memperolehi bukti bahawasanya memang Will West masuk penjara sama dengan William West.

Cuma kedua-dua West ini adalah saudara terdekat, barangkali kembar seiras pun. Will bebas kemudian dan terus hilang ditenggelami zaman.

William pula mendapat parol pada tahun 1919. Ada kisah menyatakan William cuba lari daripada parol… tetapi gagal dan dipenjarakan semula.

RUJUKAN:

Chalakoski, M. (2017, September 29). Will and William conundrum: How two unrelated but identical inmates showed need for fingerprinting. The Vintage News.

Cole, S. (2009). Suspect Identities: A History of Fingerprinting and Criminal Identification. Harvard University Press.


Selepas Konstantinople Jatuh Ke Tangan Al-Fateh, Apa Yang Berlaku Pada Byzantine?

Kejatuhan Empayar Byzantium berlaku secara dramatik. Melihat bagaimana Konstantinopel semakin tercicir daripada tangan, Maharaja Constantine XI Palaiologos membuang baju dirajanya.

Kemudian baginda menyertai barisan pertahanan kota. Menurut sejarawan Cristobulus, kata-kata akhir Constantine ialah, “kota ini telah jatuh tetapi beta masih hidup!” (Sherrard, 1965).

Riwayat-riwayat sejarah mengesahkan bahawa Constantine m4ngkat dalam usaha mempertahankan Konstantinopel.

Dalam situasi Konstantinopel, amatlah mudah jika usaha Uthmaniyah dirumuskan sebagai “meletakkan paku terakhir di keranda m4yat yang sudahpun reput”.

Pereputan Konstantinopel bermula sekitar 1204, iaitu 228 tahun sebelum Mehmet II dilahirkan. Dalam tahun tersebut pergolakan besar berlaku di Konstantinopel.

Pihak Salib dibawah Enrico Dandolo dan Boniface I dari Montferrat ingin menggunakan Konstantinopel sebagai pengkalan utama. Mereka pun mahu mengembalikan Isaac II Angelos sebagai Maharaja Byzantium.

Namun perkembangan politik akhirnya menyebabkan Konstantinopel itu sendiri dij4rah selumat-lumatnya. Kerosakan yang berlaku memustahilkan sebarang pemulihan, lebih-lebih lagi apabila Konstantinopel berada dibawah Imperium Constantinopolitanum (Empayar Latin) selama 57 tahun.

Apabila Konstantinopel jatuh pada tangan Uthmaniyah pula, satu-satunya wilayah dibawah Empayar Byzantium ialah Morea yang dipimpin Thomas Palaiologis dan Demetrios Palaiologos.

Dalam peta kedaulatan Byzantium, Morea telah dikurniakan status kenegerian untuk keluarga diraja yang tiada harapan untuk mengambil alih tampuk pemerintahan.

Kepimpinan Thomas dan Demetrios yang tidak seberapa telah menarik perhatian Mehmet II terutamanya apabila mereka enggan membayar ufti tahunan bersertakan juga dengan usaha revolusi anti-Uthmaniyah.

Maka pada Mei 1460, Mehmet II menyambung usaha ayahandanya. Pertahanan Morea tidak sekuat Konstantinopel.

Dan kota Morea jatuh dalam masa sekejap, sekaligus meletakkan semua wilayah-wilayah Byzantium dan Yunani dibawah Uthmaniyah.

Secara langsung Mehmet II menjadi Maharaja Rom cuma dibawah panji Uthmaniyah dan yang pertama beragama Islam.

Hanya tanah-tanah pinggiran saja yang enggan menyertai Uthmaniyah. Sebaliknya mereka memilih untuk berada dibawah naungan Vatikan, seperti Monemvasia, Semenanjung Mani dan Salmeniko.

Sementara itu Konstantinopel pula menjadi perhatian utama Mehmet II. Dua orang bangsawan Byzantium telah diterima Mehmet II sebagai orang kanan utama.

Gidos Palaiologos mempunyai dua orang anak, yang dinamakan Mehmet II sebagai Hass Murad dan Mesih Pasha.

Salah seorang daripada dua bangsawan ini sepatutnya menggantikan Constantine XI Palaiologos andainya Konstantinopel tidak jatuh ke tangan Uthmaniyah.

Ini kerana Constantine tidak mempunyai anak untuk mewarisi takhta.

Namun adanya Mehmet II tidak menjadi penghalang untuk Hass Murad berjaya. Hass dipercayai sangat rapat dengan Mehmet II sampai terdapat tuduhan Barat mengatakan mereka mempunyai hubungan sulit.

Tuduhan ini tiada asas pun dalam persuratan sejarah Uthmaniyah. Hass Murad pula diamanahkan banyak kedudukan, yang tidak digunakannya untuk mengkhi4nati Mehmet II.

Mesih Pasha pula berkhidmat sebagai ahli politik Uthmaniyah. Kemuncak kuasanya ialah Ketua Kerajaan Empayar dibawah putera Mehmet II iaiatu Bayezid II.

Beliau memegang tampuk ini selama dua tahun, sebelum meninggalkan Konstantinopel untuk mematahkan pember0nt4kan suku Warsak di Anatolia.

Dikatakan bahawa Bayezid II begitu murka dengan Mesih apabila Perancis dan Venice berpakat untuk meny3r4ng Lesbos.

Mesih khabarnya dip4nah dengan busur Bayezid yang tidak lama kemudian men1ngg4l dunia akibat kec3deraan (Ínalcìk, 1991).

Keagungan Konstantinopel dikembalikan dibawah pemerintahan Sultan Suleiman yang menghiasi kota tersebut dengan senibina dan seni lukisan tidak ternilai.

RUJUKAN:

Ínalcìk, H. (1991). Mesīh Pasha. Encyclopedia of Islam. Leiden.

Sherrard, P. (1965). Constantinople: Iconography of a Sacred City. Oxford University Press. Hlm 139.